# caturtho’dhyāyaḥ

(4.1)

## prathamaḥ pādaḥ

dattvā vidyauṣadhaṁ bhaktān niravadyān karoti yaḥ |

dṛk-pathaṁ bhajatu śrīmān prītyātmā sa hariḥ svayam ||

### 1. āvṛtty-adhikaraṇam

|| 4.1.1 ||

vidyā-phala-vicāro’yam adhyāyaḥ | yadyapy atra katipayaiḥ sūtrair āditaḥ sādhana-vicāro’sti, tathāpi phala-prādhānyāt phalādhyāyo bhaṇyate | ātmā vā are draṣṭavyaḥ [bṛ.ā.u. 4.5.6] ity ādi śrūyate | etad vihitasya śravaṇāder āvṛttiḥ kāryā na veti saṁśaye sakṛd anuṣṭhitād agniṣṭomādeḥ svargādivat sakṛt kṛtād api śravaṇāder ātma-darśanaṁ syād ato neti prāpte—

āvṛttir asakṛd upadeśāt ||

śravaṇāder āvṛttir āvaśyakī | kutaḥ ? sa ya eṣo’ṇimā, aitadātmyam idaṁ sarvaṁ, tat satyaṁ, sa ātmā, tattvam asi [chā.u. 6.8.7] iti śvetaketuṁ prati nava-kṛtvaḥ kathanāt | na ca sakṛt-kṛtena kṛtaḥ śāstrārtha iti nyāya-virodhaḥ | tasyādṛṣṭa-phala-viṣayatvāt | atrātma-sākṣātkāra-lakṣaṇasya dṛṣṭa-phalasya sambhavāt vaituṣya-dṛṣṭa-phalakāvaghātādivat phala-paryantaṁ śravaṇādy-āvartanīyam iti ||1||

**rpc** : gītā 6.15, bhāgavata 5.12.13, 10.44.15, 11.20.29-30, 3.29.11-12.

**hds**: bhā.pu. 1.1.3.

|| 4.1.2 ||

liṅgāc ca ||

tad vijñāya punar eva varuṇaṁ pitaram upasasāra [tai.u. 3.2] iti bhṛgor āvṛtti-liṅgāc ca sā siddhā | idam āvṛtti-vidhānam aparādha-sattvāpekṣayeti bodhyam ||2||

**rpc** : 11.14.26, 10.29.15, 10.44.39, 7.1.25\*

**hds**: 1.2.22, 1.8.36.

—o)0(o—

### 2. ātmatvopāsanādhikaraṇam

|| 4.1.3 ||

atha tatraiva vicārāntaram | idam upāsanam īśvara-buddhyātma-buddhyā iti | juṣṭaṁ yadā paśyaty anyam īśam [śve.u. 4.7] iti śruter īśvara-buddhyeti prāpte—

ātmeti tūpagacchanti grāhayanti ca ||

tu-śabdo’vadhāraṇe | sa īśvara ātmety evopāsyaḥ | yat kāraṇaṁ tam ātmatvenopagacchanti tattva-jñāḥ, yeṣāṁ no’yam ātmāyaṁ lokaḥ [bṛ.ā.u. 4.4.22] ity ādinā | tathā śiṣyān api grāhayanti ca, ātmety evopāsīta [bṛ.ā.u. 1.4.7] ity ādinā | ihātma-śabdena puruṣākāraṁ vijñānānda-svarūpaṁ vibhavas tu bodhyate | sva-sattā-pradattvādinā svātma-bhūtam ity apare | yat tu jīvasyaivāvidyā-viniirmuktasya brahmatvād ātma-dhiyā tac-cintanam ity āha tad asat prāge eva pratyākhyānāt ||3||

**rpc** : 11.14.25, 10.29.15, 10.44.39, 7.1.25.

**hds**: 10.14.55

—o)0(o—

### 3. pratīkādhikaraṇam

|| 4.1.4 ||

chāndogyādau mano brahmety upāsīta [chā.u. 3.8.1] ity ādīny upāsanāni śrūyante | tatra saṁśayaḥ—īśvaravat mana ādāv ātma-dhīḥ kāryā na veti | mano brahmety abheda-pratīteḥ kāryeti prāpte—

na pratīke na hi saḥ ||

na khalu pratīke mana ādau tad-dhīḥ kāryā | hi yasmāt | pratīke īśvaro na bhavati | kintu tasyādhiṣṭhānam eveti | smṛtiś ca—

khaṁ vāyum agniṁ salilaṁ mahīṁ ca

jyotīṁṣi sattvāni diśo drumādīn |

sarit-samudrāṁś ca hareḥ śarīraṁ

yat kiṁ ca bhūtaṁ praṇamed ananyaḥ || [bhā.pu. 10.2.41] ity ādyā |

tathā ca saptamy-arthe prathameyma iti siddhāntaḥ ||4||

**rpc** : 11.2.41, 3.29.21-25, 7.14.37-40, 7.7.53, 4.30.22 \*

**hds**: 11.2.41

—o)0(o—

### 4. brahma-dṛṣṭy-adhikaraṇam

|| 4.1.5 ||

īśvare darśitātma-dṛṣṭiḥ pratīke pratiṣiddhā | atha tasminn īśvare brahma-dṛṣṭiḥ kāryā na veti vicyāryate | īśvara-parāṇi brahma-śabdavanti vākyāni viṣayaḥ | atra vihitā brahma-dṛṣṭir na kāryā pūrvam ātma-dṛṣṭy-avadhāraṇād iti prāpte—

brahma-dṛṣṭir utkarṣāt ||

īśvare tasminn ātma-dṛṣṭir iti brahma-dṛṣṭiś ca nityaṁ kāryā | kutaḥ ? utkarṣāt | ananta-kalyāṇa-guṇopasthāpakatvena tasyāḥ śraiṣṭhyāt | śrutiś ca—ayam ātmā brahma sarvānubhūtiḥ [bṛ.ā.u 2.5.19] ity ubhayaṁ darśayati | atha kasmād ucyate brahmety ādinā tathaiva nirvakti ca ||5||

**rpc** : 11.2.45, 11.2.52\*

**hds**: 1.5.14, 11.29.15

—o)0(o—

### 5. ādityādimaty-dhikaraṇam

|| 4.1.6 ||

candramā manaso jātaś cakṣoḥ sūryo ajāyata |

mukhād indraś cāgniś ca prāṇād vāyur ajāyata || [ṛg-veda 10.90.19]

iti puruṣa-sūkte śrūyate | atra bhagavac-cakṣur ādiṣv ādityādi-hetutā-buddhayaḥ pratīyante | tāḥ kāryā na veti vīkṣāyāṁ paṅkajādi-prakhyeṣv atisukumāreṣu teṣūgra-hetutā-buddhīnām anarhatvān na kāryeti prāpte—

ādityādi-matayaś cāṅga upapatteḥ ||

pūrva-pakṣa-nirāsārthaś ca-śabdaḥ | viṣṇoś cakṣur-ādiṣv aṅgeṣu tad-buddhayaḥ kāryāḥ | kutaḥ ? upapatteḥ | tābhir utkarṣa-siddheḥ | sūrya-janaka-cakṣuṣṭvādikaṁ hi tad-utkarṣakaṁ bhavati | tādṛśānām api teṣāṁ tad-dhetutā tu śrautatvād alaukikatvāc capratipattavyā ||6||

**rpc** : 10.63.35, 10.63.38, 10.8.36-39, 12.12.14, 10.2.26

**hds**: 8.5.34-36.

—o)0(o—

### 6. āsīnādhikaraṇam

|| 4.1.7 ||

trir unnataṁ sthāpya samaṁ śarīraṁ

hṛdīndriyāṇi manasā sanniveśya |

brahmoḍupena pratareta vidvān

stotrāṁsi sarvāṇi bhayāvahāni || [śve.u. 2.8]

iti śvetāśvataraiḥ paṭhyate | tatredam āsana-vidhānam āvaśyakaṁ na veti saṁśaye mānasa-vyāpāraṁ smaraṇaṁ prati deha-sthita-viśeṣasyānupayogāt nāvaśyakam iti prāpte—

āsīnaḥ sambhavāt ||

āsīnaḥ kṛtāsana eva śrī-hariṁ smaret | kutaḥ ? tasyaiva tat-sambhavāt | śayanotthāna-gamaneṣu citta-vikṣepasya durvāratvāt tad-asambhavaḥ ||7||

**rpc** : 3.28.8, 7.15.31-32\*

**hds**: 11.14.32, 7.15.31

|| 4.1.8 ||

te dhyāna-yogānugatā apaśyan [śve.u. 1.3] ity ādibhis tal-lipsor dhyānaṁ taiḥ paṭhyate | tac ca kṛtāsanasya sambhavati nānyasyety āha—

dhyānāc ca ||

vijātīya-pratyayāntarāvyavahitam eka-cintanaṁ dhyānam | tac ca svāpāditam ato na sambhaved ataḥ kṛtāsana iti ||8||

**rpc** : 3.28.12, 4.8.52, 11.14.45\*

**hds**: 4.8.45-46, 4.8.52

—o)0(o—

|| 4.1.9 ||

acalatvaṁ cāpekṣya ||

co’vadhṛtau | chāndogye niścalatvam evāpekṣya dhyāyateḥ prayogaḥ, dhyāyatīva pṛthivī [chā.u. 7.6.1] iti | ato liṅgād apy āsīnaḥ syāt | dhyāyati kāntaṁ proṣita-ramaṇīti loke’pi ||9||

**rpc** : 11.9.22-23, 11.14.43\*

**hds**: 11.14.46

|| 4.1.10 ||

smaranti ca ||

śucau deśe pratiṣṭhāpya sthiram āsanam ātmanaḥ |

nātyucchritaṁ nātinīcaṁ cailājina-kuśottaram ||

tatraikāgraṁ manaḥ kṛtvā yata-cittendriya-kriyaḥ |

upaviśyāsane yuñjyād yogam ātma-viśuddhaye ||

samaṁ kāya-śiro-grīvaṁ dhārayann acalaṁ sthiraḥ |

saṁprekṣya nāsikāgraṁ svaṁ diśaś cānavalokayan || [gītā 6.11-13]

ity ādiṣu dhyātṝṇāṁ dehendriya-manasāṁ naiścalyaṁ smaranti | tac cāsanād vinā na sambhaved ataḥ sāsanenaiva bhāvyam iti tathaivoktam ||10||

**rpc** : 4.12.17

**hds**: 3.28.8

|| 4.1.11 ||

atha ātmā vā are draṣṭavyaḥ [bṛ.ā.u. 4.5.6] ity ādiṣu prāg-ukteṣu vākteṣu vicārāntaram | upāsane’smin dig-deśa-kāla-niyamaḥ syān na veti vīkṣāyāṁ vaidike karmaṇi tani-niyamasya darśanād upāsanasya ca vaidikatvāviśeṣād iti prāpte—

yatraikāgrato tatrāviśeṣāt ||

yatra dig-ādau cittaikāgratā syāt tatraivopāsīta hariṁ nāsty atra dig-ādi-niyama ity arthaḥ | kutaḥ ? aviśeṣāt tadvad atra viśeṣasyāśravaṇāt | smṛtiś caivam āha—

tam eva deśaṁ seveta taṁ kālaṁ tām avasthitim |

tān eva bhogān seveta mano yatra prasīdati ||

na hi deśādibhiḥ kaścit viśeṣaḥ samudīritaḥ |

manaḥ-prasādanārthaṁ hi deśa-kālādi-cintanam || [varāha-purāṇa] iti |

nanv asti deśa-viśeṣa-niyamaḥ |

same śucau śarkarā-vahni-bālukā-

vivarjite śabda-jalāśrayādibhiḥ |

mano’nukūle na tu cakṣu-pīḍane

guhā-nivātāśrayaṇe prayojayet || [śve.u. 2.10]

iti śvetāśvatarokts tīrtha-sevāyā mokṣa-hetutva-pratipādanāc ceti cet, satyam | saty upadrave tīrtham apy asādhakaṁ, asati tu tasmin sādhakatamaṁ tat | ata uktaṁ mano’nukūle iti ||11||

**rpc** : 7.15.31, 4.12.17\*

**hds**: 11.13.2, 11.13.6

—o)0(o—

### 7. āpramāṇādhikaraṇam

|| 4.1.12 ||

sa yo haitat bhagavan manuṣyeṣu prāyaṇāntam oṅkāram abhidhyāyīta [praśna.u. 5.1] iti ṣaṭ-praśnyāṁ, yaṁ sarve devā namanti mumukṣavo brahma-vādinaś ca iti nṛsiṁha-tāpanyāṁ ca śrūyate | anyatra ca etat sāmagāyann āste, tad viṣṇoḥ paramaṁ padaṁ sadā paśyanti sūrayaḥ [ṛ.ve. 1.2.20] ity ādi | iha mukti-paryantaṁ mukty-antaraṁ copāsanam uktam | tat tathaiva bhaved uta mukti-paryantam eveti saṁśaye mukti-phalatvāt tat-paryantam eveti prāpte—

ā prāyaṇāt tatrāpi hi dṛṣṭam ||

āprayāṇāt mukti-paryantam upāsanaṁ kāryam iti | tatrāpi mokṣe ca | kutaḥ ? hi yataḥ śrutau tathā dṛṣṭam | śrutiś ca darśitā | sarvadainam upāsīta yāvad vimuktiḥ | muktā api hy enam upāsate iti sauparṇa-śrutau | tatra tatra ca yad uktaṁ tatrāhuḥ | muktair upāsanaṁ na kāryaṁ vidhi-phalayor abhāvāt | satyaṁ tadā vidhy-abhāve’pi vastu-saundarya-balād eva tat pravartate | pitta-dagdhasya sitayā pitta-nāśe’pi sati bhūyas tadā svādavat | tathā ca sārvāṁhakaṁ bhagavad-upāsanaṁ siddham ||12||

**rpc** : 2.2.36, 11.20.29, 11.29.17, 11.20.7-9, 1.5.12, 10.14.4, 11.14.19-20, 11.19.3-5

**hds**: 1.1.3, 1.7.10, 1.2.22

—o)0(o—

### 8. tad-adhigamādhikaraṇam

|| 4.1.13 ||

evaṁ vidyā-sādhanaṁ vicārya tat-phalam idānīṁ vicārayati | chāndogye — yathā puṣkara-palāśa āpo na śliṣyanta evam evaṁ-vidi pāpaṁ karma na śliṣyate [chā.u. 4.14.3] iti | tad yatheṣīkātūlam agnau protaṁ pradūyetaivaṁ hāsya sarve pāpmānaḥ pradūyante [chā.u. 5.24.3] iti ca śrūyate | iha saṁśayaḥ | kriyamāṇa-saṁcita-pāpe bhogena kṣayaṇīye uta vidyā-prabhāvāt tayor aśleṣa-vināśau syātām iti | nābhuktaṁ kṣīyate karma kalpa-koṭi-śatair [bra.vai.pu.pra.kha. 26.70] iti | avaśyam eva bhoktavyaṁ kūtaṁ karma śubhāśubham iti smṛtes tenāpi te bhogena kṣapaṇīye | evaṁ sati śruty-arthas tu tad-vidāṁ prāśastyaṁ lakṣayatīti prāpte—

tad-adhigama uttara-pūrvārdhayor aśleṣa-vināśau tad-vyapadeśāt ||

tasya brahmaṇo’dhigamas tad-adhigamaḥ | brahma-vidyety arthaḥ | tasyāṁ satyām uttarasya kriyamāṇasya pāpasyāśleṣaḥ | pūrvasya tu saṁcitasya vināśo bhavati | kutaḥ tad iti ? yathety ādibhyāṁ vākyābhyāṁ tayos tathā-vidhānād ity arthaḥ | na hi śrute’rthe saṅkocaḥ śakyaḥ kartum | nābhuktam ity ādikaṁ tv ajña-viṣayatayā yuktimat ||13||

**rpc:** 11.10.31, 11.20.30, 1.7.4, 11.3.43, 11.14.26.

**hds:** 1.2.21.

--o)0(o--

### 9. itarādhikaraṇam

|| 4.1.14 ||

bṛhad-āraṇyake śrūyate—ubhe u haivaiṣa ete tarati [bṛ.ā.u. 4.4.22] iti | atrobhayoḥ puṇya-pāpayos tīrṇatocyate | bhaved iha saṁśayaḥ | uttara-pūrvayor adhayor iva puṇyayor api tayor aśleṣa-vināśau syātāṁ na veti | puṇyayos tau na syātāṁ vaidikatvena tayā sahāvirodhāt, kiṁ tu te bhogenaiva kṣapaṇīye | tathā ca pratibandha-sattvāt vidyāyāṁ satyāṁ vimuktir iti riktaṁ vacaḥ | evaaṁ prāpte prāg-uktam atidiśati—

itarasyāpy evam asaṁśleṣaḥ pāte tu ||

itarasyottara-pūrva-rūpasya puṇyasyāpy evaṁ pāpavad aśleṣo vināśaś ca vidyayā bhavati | na ca puṇyaṁ vaidikatvāt tayā sahāviruddham | sva-phala-hetutvena tat-phala-pratibandhāt | na ca tad-vastutaḥ śuddham | sarve pāpmāno’to nivartante iti chāndogye | tatrāpi pāpma-śabda-prayogāt | ata eva yathaidhāṁsi samiddho’gniḥ ity ādau sañcita-karma-mātra-kṣayaḥ smaryate | tathā ca pāpayr iva puṇyayoś ca tau siddhau | vaktavyam āha pāte tv iti | tur niścaye | prārabdha-nāśe sati muktir eveti na rikaṁ tad-vacaḥ ||14||

**rpc** : 10.29.9-10

**hds:** 11.14.19

--o)0(o--

### 10. anārabdha-kāryādhikaraṇam

|| 4.1.15 ||

sañcitayoḥ pāpa-puṇyayr ubhayor ubhayor vidyayā tat-kṛtasya dehasyāpi tadaiva nāśāpattis tato brahma-vidām upadeśādy-asambhava ity āśaṅkāṁ parihartum adhikaraṇam ārabhate | tathā hi sañcite pāpa-puṇye dvividhe | anārabdha-phale ārabdha-phale ceti | tayor dvividhayor api vināśaḥ syād utānārabdha-phalayor eveti viṣaye ubhe u haivety ādau viśeṣāśravaṇāt vidyāyāḥ sarvatra taulyāt tayor dvividhayor apīti prāpte—

anārabdha-kārya eva tu pūrve tad-avadheḥ ||

tu-śabdaḥ śaṅkā-cchedārthaḥ | pūrve sañcit pāpa-puṇye anārabdha-kārye anutpādita-phale eva vidyayā vinśyato na tv ārabdha-kārye cotpādita-phale | kutaḥ ? tad-avadheḥ | tasya tāvad eva ciraṁ yāvan na vimokṣye [chā.u. 6.14.2] iti śruteḥ |

tvad-avagamī na vetti bhavad-uttha-śubhāśubhayor

guṇa-viguṇānvayāṁs tarhi deha-bhṛtāṁ na giraḥ [bhā. 10.87.40] iti smṛteḥ |

pareśecchāyāḥ prārabdha-nāśāvadhi-bhūtatva-śravaṇād ity arthaḥ | etad uktaṁ bhavati | atibaliṣṭhā khalu vidyā sarva-karmāṇi niravaśeṣāṇi dahati pradīpa-bahir api vividhāny edhāṁsīti | yadyapi vākyāt pratītaṁ tathāpi brahma-vidāṁ deha-sthiti-darśanāt tad-ārambhakaṁ karma upadeśādi-pracāriṇyā tad-icchayaiva tiṣṭhed iti svīkāryam | evaṁ ca sati maṇy-ādi-pratibandha-śakter vahner iva vidyāyāḥ kiñcit karmādāhakatve’pi na kāpi kṣatir iti | yat tu vadanti ārabdha-phala-karmāśayam anāśritya vidyotpattir nopapadyate | āśrite tasmin kulāla-cakravat pravṛtta-vegasya tasya bhaved eva vega-nāśāpekṣā | yathā vega-kṣaye ca cakraṁ svayaṁ śāmyed evaṁ phale’tīte tad-ārambhakaṁ karma naśyatīti | tan na | atibalīyasyās tasyāḥ sarvāṇi tāni prasahya nirmūlayantyās tad-icchāṁ vinā kvacid apy avaṣṭambho na syāt | na hi gurutara-śilā-nipātae cakraṁ punar bhramitum alam | tasmāt prāg-uktam eva suṣṭhu ||15||

**rpc:** 10.87.40, 11.28.31

**hds:** 10.87.40

--o)0(o--

### 11. agnihotrādy-adhikaraṇam

|| 4.1.16 ||

viduṣaḥ purātanaṁ puṇyaṁ naśyatīty ukteḥ kāmyavan nitya-karmaṇo’pi vināśaḥ prāptas tan-nirāsāyedam ārabhyate | ubhe uhaiveṣa ete tarati [bṛ.ā.u. 4.4.22] ity atra kāmyavan nitya-karmāpy agnihotrādi vidyayā vinaśyati na veti viṣaye vastu-śakter vihantum aśakyatvāt tad iva vinaśyatīti prāpte—

agnihotrādi tu tat-kāryāyaiva tad-darśanāt ||

śaṅkā-cchedāya tu-śabdaḥ | vidyodayāt prāg-anuṣṭhitaṁ nityāgnihotrādi tat-kāryāya vidyā-rūpāya phalāya bhavati | kutaḥ ? tad-darśanāt | tam etaṁ vedānuvacanena [bṛ.ā.u. 4.4.22] ity ādau tathāvagamād ity arthaḥ | tathā ca nityāgnihotrādi-bhinnaṁ purātanaṁ puṇyaṁ karma vinaśyatīty ayam itarasyāpy evam iti sūtrārthaḥ | tasya nityasya vināśo nābhidhīyate janita-phalatvāt | na hi gṛha-dāha-vipluṣṭasya dhyānāder iva vāpakṣīṇasya tasyāsti nāśa-vyavahāraḥ | karmaṇā pitṛ-lokaḥ ity ādi bṛhad-āraṇyakāt svarga-pradāṁśa-nāśas tu syād eva ||16||

**rpc** : 11.20.11, 11.18.44

**hds:** 7.15.38-39, 11.18.8-9

--o)0(o--

|| 4.1.17 ||

vidyopadeśādi-pravartakeneśvara-saṅkalpenaiva viduṣāṁ prārabdhayoḥ puṇya-pāpayoḥ sthiti-darśitā | atha keṣāṁcin nirapekṣāṇāṁ vinaiva bhogāt tayor vināśaḥ syad iti pradarśyate | tat sukṛta-duṣkṛte vidhunute tasya priyā jñātayaḥ sukṛtam upayanty apriyā duṣkṛtaṁ [kau.u. 1.4] iti kauṣītakinaḥ paṭhanti, tasya putrā dāyam upayanti suhṛdaḥ sādhu-kṛtyāṁ dviṣantaḥ prāpakṛtyām iti tu śāṭyāyaninaḥ | atra saṁśayaḥ | prārabdhayor api tayor bhogaṁ vināpi vināśaḥ pratītaḥ sa kvacit syān na veti | bhogyaika-svabhāvatvāt tam antarāso na syād iti prāpte—

ato’nyāpi hy ekeṣām ubhayoḥ ||

brahmaika-ratānāṁ paramāturāṇāṁ keṣāṁcin nirapekṣāṇāṁ vinaiva bhogam ubhayoḥ prārabdhayoḥ pāpa-puṇyayor viśleṣaḥ syāt | tatra hetur anyeti | hi yasmāt ata īśvarecchayā sthitārabdha-nirūpaka-śruter anyā ca śrutir ekeṣāṁ śākhāyāṁ paṭhyate | tat-sukṛta-duṣkṛte ity ādyā tasya putrā dāyam ity ādyā ca | ātmaayatijñāna-bhogābhyāṁ karma-vināśaṁ prakāśayantyā śrutyā sahaitasyā śruter avirodhāya viṣaya-bhedo’aśyaṁ vācyaḥ | na caiṣā kāmya-karma-viṣayā | tad-adhigamādi-sūtrābhyāṁ prārabdhātiriktayor nikhilayoḥ pāpa-puṇyayor vināśa-nirūpaṇāt, pāpa-kṛtyāyāṁ kāmyatvābhāvāc ca | tasmād atipreyasāṁ svaṁ draṣṭum ārtānāṁ keṣāṁcit bhaktānāṁ svāpti-vilambam asahiṣṇur īśvaras tat-prārabdhāni tadīyebhyaḥ pradāya tān svāntikaṁ nayatīti viśeṣādhikaraṇe vakṣyate | taiś ca teṣāṁ bhogāt tāni bhogya-svabhāvānīti sva-kṛta-saṁsthā ca siddheti |

nanu tayor amūrtatvād akṛtābhyāgama-prasaṅgāc ca naitad yuktam iti cen, na, īśvaratvenānyathā vidhāne sāmarthyāt | tasmāt keṣāṁcit paramāturāṇāṁ vinaiva bhogāt prārabdhāni viśliṣyantīti ||17||

**rpc** : ---

**hds:** 11.14.19, 3.25.33

|| 4.1.18 ||

teṣāṁ tāny anyagāmīni bhaveyur ity atrāsambhāvanā-nirāsāyāha—

yad eva vidyayeti hi ||

tad eva vidyayā karoti ity ādyā śrutir jaiva-jñāna-sambandhāt karmaṇi vīrātiśayaṁ darśayati | hi yasmāt ato vidyā-sāmarthyāpratibandha-rūpāt pārameśvarātprasādān nirbhogārabdhābhāva-rūpo’tiśayo jīve’pi kvacid bhaved iti na citram ||18||

**rpc** : 11.20.32-34, 11.26.30, karṇāmṛta 107 (*bhaktis tvayi*)

**hds:** 3.25.27, 3.25.37

--o)0(o--

### 12. itara-kṣapaṇādhikaraṇam

|| 4.1.19 ||

tataḥ kim ? tad āha—

bhogena tv itare kṣapayitvā sampadyate ||

prāptavya-pārṣad-aśarīrād itare sthūla-sūkṣma-śarīre kṣapayitvā vihāyātha pārṣad avapuḥ prāpty-anantaraṁ bhogena, so’śnute sarvān kāmān [tai.u. 2.1] ity ādi śruty-uktena sampadyate sampanno bhavatīty arthaḥ ||19||

**rpc** : 5.1.16

**hds:** 4.1.19, 3.25.33, 3.25.35

—o)0(o—

(4.2)

## caturthādhyāye dvitīyaḥ pādaḥ

mantrād yasya parābhūtāḥ parā bhūtādayo grahāḥ |

naśyanti sva-lasat-tṛṣṇaḥ sa kṛṣṇaḥ śaraṇaṁ mama ||

### 1. vāg-adhikaraṇam

|| 4.2.1 ||

parasmin pāde deva-yānaṁ panthānaṁ vivakṣur asmin pāde viduṣo dehād utkrānti-prakāraṁ vicārayanti | chāndogye śrūyate—

asya somya puruṣasya prayato vāṅ manasi sampadyate manaḥ prāṇe prāṇas tejasi tejaḥ parasyāṁ devatāyām [chā.u. 6.8.6] iti |

tatra saṁśayaḥ—kim iha vṛttyā vāk-sampattir uta svarūpeṇeti manaso vāk-prakṛtitvābhāvād vāg-ādīnāṁ mano’dhīna-vṛttikatvāc ca vṛttyaiveti prāpte—

vāṅ-manasi darśanāc chabdāc ca ||

svarūpeṇaiva manasi vāk sampadyate | kutaḥ ? uparatāyāṁ vāci manasaḥ pravṭti-darśanāt | vāṅ-manasi sampadyate [chā.u. 6.8.6] iti śabdāc ca | itarathā śabda-svārasya-bhaṅgaḥ | na ca mānāntareṇa tatra vāg avagamyate yena vṛtti-sampattiḥ kalpyateti bhāvaḥ |

nanu manaso vāk-prakṛtitvābhāvān na tatra tasyā svarūpa-sampattiḥ, kiṁ tu vṛtti-sampattir eva syād aprakṛtāv api vāriṇi vahni-vṛtti-sampatti-darśanād iti ced ucyate—manasā vāk saṁyujyate, na tu saṁlīyata iti | arthād aprakṛtāv api tasmin svarūpa-saṁyogo bhavatīti ||1||

**rpc** : 1.15.41, 11.24.25

**hds :** 11.16.42, 11.16.44

|| 4.2.2 ||

ata eva sarvāṇy anu ||

yato vāco manasy eva saṁyogo nāgnau, ataḥ sarvāṇi śrotrādīny api tatraiva saṁyujyanta iti mantavyam | anu vāk sampatty-anantaram | praśnopaniṣadi—tasmād upaśānta-tejāḥ | punar bhavam indriyair manasi sampadhyamānaiḥ | yac cittas tenaiṣa prāṇamāyāti [pra.u. 3.9-10] iti | yatha gārgya marīcayo’rkasyāstaṁ gacchataḥ sarvā etasmiṁs tejo-maṇḍala ekībhavanti | tāḥ punaḥ punar udayataḥ pracaranty evaṁ ha vai tat sarvaṁ pare deve manasy ekībhavati [pra.u. 4.2] iti ||2||

**rpc** : 1.15.41

**hds :** 1.15.41

—o)0(o—

### 2. mano’dhikaraṇam

|| 4.2.3 ||

manaḥ prāṇa iti vicārayati | manaś candre prāṇe vā sampadyata iti saṁśaye manaś candram iti śruteś candra iti prāpte—

tan-manaḥ-prāṇa uttarāt ||

tat sarvendriya-sahitaṁ manaḥ prāṇe [chā.u. 6.8.6] sampadyate | kutaḥ ? manaḥ prāṇe ity uttarasmāt vākyāt | yatrāsya puruṣasya mṛtasyāgniṁ vāg apy eti ity ādi vākyaṁ tu svārtha-paraṁ na bhavatīty uktaṁ bhagavatā sūtra-kāreṇaiva | agny-ādi-gati-śruter iti cet, na, bhāktatvād iti ||3||

**rpc** : 1.15.41

**hds :** 1.15.41

—o)0(o—

### 3. adhyakṣādhikaraṇam

|| 4.2.4 ||

prāṇas tejasīty atra vicāraḥ | sa sendriya-manāḥ prāṇaḥ kiṁ tejasi sampadyate kiṁ vā jīve iti vīkṣāyāṁ prāṇas tejasīty uktes tejasy eveti prāpte—

so’dhyakṣe tad-upagamādibhyaḥ ||

sa prāṇo’dhyakṣe dehendriyādy-adhiṣṭhātari jīve sampadyate | kutaḥ ? tad iti | bṛhad-āraṇyake—

tad yathā rājānaṁ prayiyāsantam ugrāḥ pratyenasaḥ sūta-grāmaṇyo ’bhisamāyanty evam evemam ātmānam anta-kāle sarve prāṇā abhisamāyanti yatraitad ūrdhvocchvāsī bhavati | [bṛ.ā.u 4.3.38]

iti prāṇasya sendriyasya jīvopagāmitvādi śravaṇād ity arthaḥ | na caivaṁ prāṇas tejasīti śruti-virodhaḥ | jīvena saṁyujya paścāt tejasīti vaktuṁ śakyatvāt | gaṅgayā saṁyujya sāgaraṁ gacchantī yamunā taṁ gacchatīti śakyate vaktum ||4||

**rpc** : 1.15.41-43, 2.2.15-16, 11.16.42-44

**hds :** 1.15.42

—o)0(o—

### 4. bhūtādhikaraṇam

|| 4.2.5 ||

tejasīty etad vicāryate | sa prāṇo jīvas tejasi sampadyate uta saṁhateṣu bhūteṣv iti saṁśaye prāṇas tejasīty uktes tejasy eveti prāpte—

bhūteṣu tac-chruteḥ ||

jīve pañcasu bhūteṣu sampadyate | na kevale tejasi | kutaḥ ? tatraiva jīvasyākāśa-mayo vāyumayas tejo-maya āpo-mayaḥ pṛthivī-mayaḥ iti sarva-bhūta-mayatva-śravaṇāt ||5||

**rpc** : 3.21.44

**hds :** 2.9.38, 10.1.39-40

—o)0(o—

### 5. āsṛty-upakramādhikaraṇam

|| 4.2.6 ||

kiṁ ca—

naikasmin darśayato hi ||

ekasmin tejasy eva jīvasyāvasthānaṁ na mantavyam | hi yasmād etam arthaṁ praśna-prativacane nirūpayataḥ | pratipāditaṁ caitat tad-anantara-pratipattāv ity ādinā prāk | tathā ca tejaḥ-prabhṛtiṣu bhūteṣu prāṇa-sampattir jīva-dvāreti siddham ||6||

**rpc** : 2.5.31, 2.5.33

**hds :** 10.2.27

—o)0(o—

|| 4.2.7 ||

atha tasminn eva vākye vimarśāntaram | iyam utkrāntir ajasyaiva bhaved vijñasyāpi veti saṁśaye,

yadā sarve pramucyante kāmā ye’nye hṛdi sthitāḥ |

atha martyo’mṛto bhavaty atra brahma samaśnute ||

iti bṛhad-āraṇyaka-śrutyā vijñasyātraivāmṛtatvābhidhānenotkrānty-abhāvād ajñasyaiveti prāpte—

samānā cāsṛty-upakramād amṛtatvaṁ cānupoṣya ||

ādyaś co’vadhāraṇe | ajñasya vijñasya ca samānevotkrāntir āsṛty-upakramād āgaty-ārambhān nāḍī-praveśāt prāg ity arthaḥ | tat-praveśa-daśāyāṁ tv asti viśeṣaḥ | ajñasya nāḍī-śatenotkramya gatir vijñasya tu śatādhikayā | tathā hi chāndogyāḥ paṭhanti— śataṁ caikā ca hṛdayasya nāḍyās tāsāṁ mūrdhānam abhiniḥsṛtaikā | tayordhvam āyann amṛtatvam eti viṣvag anyā utkramaṇe bhavanti [chā.u. 8.6.6] iti | etac chrutyaikārthena, tasya haitasya hṛdayasyāgram ity-ādi-śrutāv api mūrdhva-niṣkramaṇaṁ vijña-viṣayam anyac cāvijña-viṣayaṁ bodhyam | yat tu vijñasyātraivāmṛtatva-śravaṇaṁ tat kila deha-sambandham anupoṣyādagdhvaiva pūrvottarāgha-viśleṣa-vināśa-rūpaṁ yad uktam ||7||

**rpc** : 10.87.18, 2.2.21

**hds :** 10.87.18

—o)0(o—

|| 4.2.8 ||

utkaṁ viśadayati—

tad ā-pīteḥ saṁsāra-vyapadeśāt ||

adagdha-śarīra-sambandhasya vijñasya niṣpāpa-rūpaṁ tad-amṛtatvaṁ mantavyam | kutaḥ ? āpīter iti | ābrahma-sākṣātkārāt śarīra-sambandha-lakṣaṇasya saṁsārasyokter ity arthaḥ | tat-sākṣātkāraḥ khalu devayānena, yathā saṁvyoma-padaṁ gatvaiveti vedānteṣu prasiddham ||8||

**rpc** : 11.20.29-30, 11.29.12, 11.29.18

**hds :** 10.14.58, 1.2.15

—o)0(o—

|| 4.2.9 ||

sūkṣma-pramāṇataś ca tathopalabdheḥ ||

nātra viduṣaḥ śarīra-sambandho dagdhaḥ | sūkṣmaṁ śarīraṁ yad anuvartate | kutaḥ ? pramāṇeti | devayāna-vartmanā gacchato viduṣaḥ, taṁ prati brūyāt satyaṁ brūyāt iti candramasā saṁvāda-vacanena śarīra-sad-bhāvo hy upalabhyate | ato’dagdha-deha-sambandhasyaiva tad-amṛtatvam ||9||

**rpc** : 6.1.31

**hds :** 3.31.43-44

|| 4.2.10 ||

nopamārdenātaḥ ||

ato heto, yadā sarve iti śrutir deha-sambandhopamardenāmṛtatvaṁ vaktuṁ na prabhavati ||10||

**rpc** : 6.1.31

**hds :** 2.8.4-6

|| 4.2.11 ||

tasyaiva copapatter uṣmā ||

mṛtyoḥ prāk sthūla-dehe yaḥ saṁsparśenoṣmopalabhyate, so’sya sūkṣmasyaiva dehasya dharmo na tu sthūlasya | kutaḥ ? upapatteḥ | tad-yukta-tad-viyuktayor jīvan-mṛta-dehayor uṣmopalambhānupalambhābhyāṁ sūkṣma-dehasyaivāyam uṣmeti yukter ity arthaḥ | mānāntarāya ca-śabdaḥ | tathā coṣmanumita-sūkṣma-deha-yukto vijño’pi utkrāmatīti ||11||

**rpc** : ---

**hds :** 3.31.44, 3.30.18, 3.30.20

|| 4.2.12 ||

athāśaṅkya samādhatte—

pratiṣedhād iti cen, na, śārīrāt ||

viduṣa utkrāntir na syāt | athākāmayamāno yo’kāmo niṣkāma āptakāma ātmakāmo bhavati na tasya prāṇā utkrāmanti [bṛ.ā.u. 4.4.6], brahmaiva san brahmāpy eti [bṛ.ā.u. 4.4.7] iti bṛhad-āraṇyake tasya tat pratiṣedhād iti cen, na, atra dehāt prāṇāniṣkrāntir na pratiṣiddhaḥ | kintu śārīrāj jīvād eva | dehāt tu tasyāsau darśitāsti ||12||

**rpc** : 11.15.24

**hds :** 3.31.44, 3.32.6-7

|| 4.2.13 ||

spaṣṭo hy ekeṣām ||

naivātra vivaditavyam | hi yasmād ekeṣāṁ mādhyandinānāṁ śārīrāt prāṇotkrānti-pratiṣedhaḥ spaṣṭo dṛśyate | na tasmāt prāṇā utkrāmanty atraiva samavanīyante, brahmaiva san brahmāpy eti [bṛ.ā.u. 4.4.7] iti | atraiveti puraḥ prāpye brahmaṇy evety arthaḥ | yat tu kāṇvāmnāye ārta-bhāga-praśne vidvat-prāṇān utkrānti-paraṁ yājñavalkyottaraṁ dṛśyate, tat kila paramārtaikānti-paratayā bodhyam | yac ca nirviśeṣa-brahmātmaikya-dhyāyino’nutkrānti-paraṁ tad ity āha, tan mandaṁ, tad-arthāvedaka-padādarśanāt nirviśeṣatvādy-asiddheś ca ||13||

**rpc** : 11.15.24

**hds :** 11.15.23-24

|| 4.2.14 ||

smaryate ca ||

ūrdhvam ekaḥ sthitas teṣāṁ yo bhittvā sūrya-maṇḍalam |

brahma-lokam atikramya tena yāti parāṁ gatim ||

iti smṛtiś ca viduṣo mūrdhany anāḍayotkrāntim āha | tathā ca viduṣo’py utkrāntir astīti siddham ||14||

**rpc** : 2.2.19-22

**hds :** 10.87.18

—o)0(o—

### 6. para-sampatty-adhikaraṇam

|| 4.2.15 ||

sendriya-grāmaḥ sa-prāṇo jīva uktrānti-kāle tejaḥ-prabhṛtiṣu sūkṣma-bhūteṣu sampadyate ity abhihitaṁ saiṣā sampattir vijñasya na sambhaved ity āśaṅkya parihṛtaṁ ca | athedaṁ vimṛśyate | viduṣo vāg-ādayaḥ prāṇās tad-vapur-bhūtāni sūkṣma-bhūtāni ca sva-sva-hetausampadyante paramātmani veti saṁśaye—yatrāsya puruṣasya ity ādi śruteḥ sva-sva-hetāv iti prāpte—

tāni pare tathā hy āha ||

tāni tejaḥ parasyām ity atra tejaḥ-śabditāni vāg-ādi-prāṇa-bhūtāni pare sarvātma-bhūte brahmaṇi sampadyante tasyaiva sarvopādānatvāt | kutaḥ ? hi yasmāt, tejaḥ parasyāṁ devatāyām iti śrutir eva tathāha | yatrāsety ādikaṁ tu jahat-svārtham ity abhāṇi prāk ||15||

**rpc** : 2.4.22, 2.6.15, 8.3.3

**hds :** 1.15.41-42

—o)0(o—

### 7. avibhāgādhikaraṇam

|| 4.2.16 ||

atha tatraiva punar vimarśāntaram | yā khalu paramātmani vidvat-prāṇādi-sampattir uktā sā kiṁ vāṅ-manasīty ādivat saṁyogāpattiḥ kiṁ yathā nadyaḥ syandamānāḥ samudra ity-ādivat tādātmyāpattir iti sandehe pūrva-svārasya-prāpter aviśeṣāc ca tadvat saṁyogāpattir iti prāpte—

avibhāgo vacanāt ||

atha acintya-śakti-viśiṣṭe paramātmani prāṇāder avibhāgas tādātmyāpattiḥ | kutaḥ ? vacanāt | ṣaṣṭhe praśne—evam evāsya paridraṣṭur imāḥ ṣoḍaśa-kalāḥ puruṣāyaṇāḥ puruṣaṁ prāpyās taṁ gacchanti [pra.u. 6.5] iti prāṇādīnāṁ kalānāṁ paramātmani sampattim abhidhāya punar bhidyete cāsāṁ nāma-rūpe puruṣa ity evaṁ procyate sa eṣo’mṛto bhavati iti tāsāṁ nāma-rūpa-bhedasyokteḥ | ātmaayatisthūla-śarīrād utkrāntasya jīvasya viduṣaḥ sūkṣmaṁ śarīraṁ vidyayā vipluṣṭa-kārīṣa-piṇḍavaj jīrṇam apy anuvartate | athāṇḍād viniṣkrāntasya tasyāṣṭamāvaraṇe prakṛtau tad-vikāra-bhūtaṁ sūkṣmaṁ tad vilīyate | sa tu viśuddhaḥ prāpta-brāhma-vapuḥ prakṛtyāpāśrayeṇa tena brahmaṇā saha saṁyujyata iti ||16||

**rpc** : 11.26.30, 2.9.10, 4.3.29, 10.64.20, 3.9.11

**hds :** 12.5.8-11

—o)0(o—

### 8. tad-oko’dhikaraṇam

|| 4.2.17 ||

atha vidvad-utkrāntau pratijñātaṁ viśeṣaṁ darśayitum ārambhaḥ | śataṁ caikā ceti vākye śatādhikayā viduṣo gatir anyābhis tu aviduṣa ity eṣa niyamo yukto na veti sandehe, nāḍīnām atisaukṣmyāt bāhulyāc ca durvivecanatayā puruṣeṇa grahītum aśakyatvān na yuktaḥ | tayordhvam āyann amṛtatvam eti iti yādṛcchikotkrānty-anuvādo bhaviṣyatīty evaṁ prāpte—

tad-oko’gra-jvalanaṁ tat-prakāśita-dvāro vidyā-sāmarthyāt tac-cheṣa-gaty-anusmṛti-yogāc ca hārdānugṛhītaḥ śatādhikayā ||

vijñaḥ śatādhikayā suṣumnayaiva nāḍyā niṣkrāmati | na ceyaṁ nāḍī tena vivektum aśakyā bhavet | yad ayaṁ vidyā-sāmarthyādi-hetubhyāṁ hārdānugṛhīto bhavati | vidyopāsanā tasyā sāmarthyāt prabhāvāt | vidyā-śeṣa-bhūtā yā gatir ātivāhikais tat-pada-prāptis tasyā smṛti-sātatyāc ca | hārdena hṛdaya-mandireṇa hariṇānukampito bhavatīty arthaḥ | tataś ca tasyopasaṁhṛta-vāg-ādi-karaṇasyoccikramiṣor jīvasyoktaḥ sthānaṁ hṛdayam agra-jvalanaṁ prakāśitāgraṁ bhavati | sa tu jīvas tat-prakāśita-dvāras tena hārdena śrī-hariṇā prakāśitaṁ dvāraṁ śatādhikayā nāḍyā mūlaṁ yasmai tādṛśaḥ san tāṁ nāḍīṁ vijānātīti | tayā viduṣo gatir yukteti ||17||

**rpc** : 3.32.10, 11.29.5, 10.60.37, 10.80.11, 2.2.24, 12.11.8

**hds :** 2.2.24

—o)0(o—

|| 4.2.18 ||

raśmy-anusārādhikaraṇam ||

chāndogye—

atha yatraitasmāt śarīrād utkrāmaty etair eva raśmibhir ūrdhvam ākramate | sa om iti vā hoha mriyate sa yāvat kṣipyen manas tāvad ādityaṁ gacchaty etad vai khalu loka-dvāraṁ viduṣāṁ prapadanaṁ nirodho’viduṣām | tad eṣa ślokaḥ | śataṁ caikā ca [chā.u. 8.6.5-6] ity ādi śrūyate |

ihaitad gamyate mūrdhany anāḍyā niṣkramya raśmy-anusārī san gacchatīti | tatra saṁśayaḥ | ahany eva mṛtasya raśmy-anusāritvam uta niśy apīti | niśi ravi-raśmy-abhāvāt mṛtasya tad iti prāpte—

raśmy-anusārī ||

yadā kadāpi mṛto vidvān raśmy-anusārī san gacchati | viśeṣāśravaṇād iti śeṣaḥ ||18||

**rpc**, **hds :** 3.32.7

—o)0(o—

### 10. niśādhikaraṇam

|| 4.2.19 ||

niśi neti cen, na, sambandhasya yāvad-deha-bhāvitvād darśayati ca ||

nanu rātrau ravi-raśmy-abhāvāt tadānīṁ mṛtasya na tad-anusāritvam iti cen na | kutaḥ ? sambandhasyeti | śirā-raśmi-sambandhasya yāvad-deha-bhāvitvāt | yāvad-deho’sti tāvat tat-sambandhaś ceti | yadā kadāpi mṛtasya tad ghaṭate | ataś ca grīṣma-kṣapāsu deha-jvālopalabhyate | anyad vā tu śīta-pratibandhān neti | na cedaṁ yauktikam ity āha darśayati ceti | amuṣmād ādityāt pratāyante tathāsu nāḍīṣu sṛptā ābhyo nāḍībhyaḥ pratāyante te’muṣminn āditye sṛptāḥ iti chāndogya-śrutis (8.6.2) tathā darśayati | saṁsṛṣṭā vā ete raśmayaś ca nāḍyaś ca naiṣāṁ vibhāgo vāvad idaṁ śarīram ataḥ etaiḥ paśyaty etair utkramate etaiḥ pravartate iti śruty-anantaraṁ ca | tathā ca viduṣas tad-anusāritvaṁ niyatam iti ||19||

**rpc** : gītā 8.24, 2.2.17, 3.25.35, 10.46.32

**hds :** 11.25.30, 11.25.32

—o)0(o—

### 11. dakṣiṇāyanādhikaraṇam

|| 4.2.20 ||

athedaṁ vicāryate | dakṣiṇāyane mṛtena viduṣā vidyā-phalaṁ prāpyate na veti | uttarāyaṇasya brahma-loka-mārgatvena śruti-smṛtyoḥ pāṭhāt bhīṣmādīnāṁ tat-pratīkṣā-darśanāc ca neti prāpte—

ataś cāyane’pi dakṣiṇe ||

ato vidyāyāḥ pākṣika-phalatvābhāvāt tayā pratibandhaka-karmaṇāṁ parikṣayāc ca dakṣiṇe’py ayane mṛto vidvān prāpnoty eva vidyā-phalaṁ pūrva-pakṣas tu mandaḥ | uttarāyaṇa-śabdenātivāhika-devatāyā vakṣyamāṇatvāt | bhīṣma-pratīkṣāyāḥ pitṛ-datta-svacchanda-mṛtyutākhyāpanārthatvenācāra-pālanārthatvena vā adūṣakatvāc ceti ||20||

**rpc** : ---

**hds :** 1.9.29

—o)0(o—

|| 4.2.21 ||

nanu,

yatra kāle tv anāvṛttim āvṛttiṁ caiva yoginaḥ |

prayātā yānti taṁ kālaṁ vakṣyāmi bharatarṣabha || [gītā 8.23] ity upakramya,

śukla-kṛṣṇe gatī hy ete jagataḥ śāśvate mate |

ekayā yāty anāvṛttim anyayāvartate punaḥ || [g**ītā 8.26] ity upasaṁhṛtaṁ bhagavatā |**

tatra kāla-prādhānyenopakramād aharādi-kāla-viśeṣā mokṣāya nirdiṣṭāḥ pratīyante | tataś ca rātrau dakṣiṇāyane ca mṛtasyāviśeṣo’sau na bhaved itīmāṁ śaṅkāṁ pariharati—

yoginaḥ prati smaryate smārte caite ||

**yogino brahma-niṣṭhān prati heyā candra-gatir upādeyā tv arcir-ādi-gatis tatra smaryate | yad ete smārte smṛty-arhe bhavataḥ—**naite sṛtī pārtha jānan yogī muhyati kaścana [gītā 8.27] ity ukteḥ | tataś ca nātra viduṣaḥ kāla-viśeṣo niyantavyaḥ | kāla-pradhānyenopakramas tu nāsti | agny-ādeḥ kālatvāsambhavāt | kintv ātivāhikā devās te tat-tac-chabdair abhidhīyante | vakṣyati caivaṁ bhagavān sūtrakāraḥ ātivāhikās tal-liṅgād [4.3.4] iti |

divā ca śukla-pakṣaś ca uttarāyaṇam eva ca |

mumurṣatāṁ praśastāni viparītaṁ tu garhite || ity ādikaṁ tu bhavaty ajña-viṣayam |

vijñaḥ khalu yatra kvāpi tyajan vapur upaiti harim ||21||

**rpc** : 7.15.51, 7.15.54-56

**hds :** 2.2.15

|| iti śrīmad-brahma-sūtra-bhāṣye caturthādhyāyasya dvitīyaḥ pādaḥ ||

|| 4.2 ||

—o)0(o—

(4.3)

## caturthādhyāye tṛtīyaḥ pādaḥ

yaḥ sva-prāpti-pathaṁ devaḥ sevanābhāsato’diśat |

prāpyaṁ ca svapadaṁ mamāsau śyāmasundaraḥ ||

### 1. arcir-ādy-adhikaraṇam

**|| 4.3.1 ||**

pāde’smin brahma-loka-prāpaṇaḥ panthāḥ prāpyaṁ ca brahma-svarūpaṁ nirūpyate | chāndogye—

atha yad u caivāsmin śavyaṁ kurvanti yadi ca nārciṣam evābhisaṁbhavanty arciṣo’haraha āpūryamāṇa-pakṣam āpūryamāṇa-pakṣādyān ṣaḍ-udaṇṇeti māsāṁs tān māsebhyaḥ saṁvatsaraṁ saṁvatsarād ādityam ādityāc candramasaṁ candramaso vidyutaṁ tat puruṣo’mānavaḥ sa enān brahma gamayaty eṣa deva-patho brahma-patha etena pratipadyamānā imaṁ mānavam āvartaṁ nāvartanta iti [chā.u. 4.15.5] ity arciḥ prathamaḥ panthāḥ śrūyate |

kauṣītakī-brāhmaṇe—

sa etaṁ deva-yānaṁ panthānam āsādyāgni-lokam āgacchati sa vāyu-lokaṁ sa varuṇa-lokaṁ sa indra-lokaṁ sa prajāpati-lokaṁ sa brahma-lokam [kau.brā. 1.3] ity agniḥ prathamaḥ |

bṛhad-āraṇyake tu—

yadā vai puruṣo’smāl lokāt praiti sa vāyum āgacchati tasmai sa tatra vijihīte yathā ratha-cakrasya khaṁ tena sa ūrdhva ākramate | sa ādityam āgacchati [bṛ.ā.u 5.10.1] ity ādau vāyuḥ prathamaḥ |

kvacit sūrya-dvāreṇa te virajāḥ prayānti [mu.u. 1.2.11] iti sūrya-rūpaś ca śrutaḥ | evam anyatrānyādṛśaś ca | iha bhavati saṁśayaḥ—kim ayaṁ nānā-vidho brahma-loka-mārgaḥ, kiṁ vā, nānā-śruty-ukta-pavako’rcir-ādir eka eveti | bhinna-prakaraṇatvād athaitair evety avadhṛty-anurodhāc ca nānā-vidha iti prāpte—

arcir-ādinā tat-prathiteḥ ||

sarvo’pi vidvān arciḥ-prathamenaiva vartmanā brahma-lokaṁ vrajati | kutaḥ ? tat-prathiteḥ | tad ya itthaṁ vidur ye ceme’raṇye śraddhāṁ tapa ity upāsate te arciṣaṁ [chā.u. 5.10.1] iti pañcāgni-vidyā-prakaraṇasthena vacasā vidyāntara-śālinām apy arcir-ādinaiva pathā gaty-upadeśād ity arthaḥ |

dvāv eva mārgau prathitāv arcir-ādir vipaścitām |

dhūmādiḥ karmiṇāṁ caiva sarva-veda-vinirṇayāt || [brahma-tarka[[1]](#footnote-2)] iti smṛtiś ca |

evaṁ sati yatra visadṛśaḥ panthāḥ śrūyate, tatra guṇopasaṁhāravad anuktānāṁ samāveśaḥ prakaraṇa-bhede’pi vidyaikyāt | evaṁ cāvadhṛtir api raśmi-prāpti-paraiva | anyathā vākya-bheda-prasaṅgaḥ ||1||

**rpc** : 7.15.54-55

**hds :** 3.32.6-7, 7.15.54

—o)0(o—

### 2. vāyv-adhikaraṇam

**|| 4.3.2 ||**

idānīṁ vākyāntara-paṭhitasya vāyv-āder arcir-mārge sanniveśaḥ syād ity etat pradarśayitum ārambhaḥ | sa etaṁ deva-yānaṁ panthānam āsādyāgni-lokam āgacchati sa vāyu-lokaṁ [kau.brā. 1.3] ity atra śrūyamāṇo vāyur arcir-ādi-pathe sanniveśyo na veti vīkṣāyāṁ kramāśravaṇāt kalpakābhāvāc ca neti prāpte—

vāyum abdād aviśeṣa-viśeṣābhyām ||

arciṣam ity ādāv abdāt saṁvatsarāt paramādityāt pūrvaṁ vāyuṁ niveśayanti | kutaḥ ? aviśeṣeti | sa vāyu-lokam ity aviśeṣeṇopadiṣṭasya, yad āha vai puruṣo’smāl lokāt praiti [bṛ.ā.u 5.10.1] ity ādau, sa vāyum āgacchati [bṛ.ā.u 5.10.1] iti sūryāt pūrva-vartitvena viśeṣeṇopadeśād ity arthaḥ | evaṁ sati sāmebhyo deva-lokādityam iti bṛhad-āraṇyakokto deva-loko’pi vāyur eva jñeyaḥ | yo’yaṁ pavana eṣa eva devānāṁ gṛha iti deva-nivāsa-sthānatvenokteḥ | apare tv āhuḥ deva-loko’pi vartma-parva-viśeṣaḥ | sa ca saṁvatsarāt paratra pūrvatra ca vāyor niveśyaḥ | na tu māsa-saṁvatsarayor madhye tayoḥ sambandha-prasiddheḥ | tathā ca saṁvatsarādityayor madhye deva-loka-vāyu-lokau sanniveśyāv iti ||2||

**rpc** : ---

**hds :** 7.15.55

—o)0(o—

### 3. taḍid-adhikaraṇam

**|| 4.3.3 ||**

sa varuṇa-lokaṁ sa indra-lokaṁ sa prajāpati-lokam ity atra vicāraḥ | iha śruto varuṇa-loko’rcir-ādi-parvatayā sanniveśyo na veti viṣaye vāyor ivāsya vyavasthāpakābhāvān neti prāpte—

taḍito’dhi varuṇaḥ sambandhāt ||

candramaso vidyutam ity uktāyās taḍito’dhyupariṣṭād asau varuṇo niveśyaḥ | kutaḥ ? sambandhāt | taḍid-varuṇayoḥ sambandha-sattvāt | vidyut-pūrvikā hi vṛṣṭir bhavati | yathā hi viśālā vidyutas tīvra-stanita-nirghoṣā jīmūtodare nṛtyanty athāpaḥ prapatanti vidyotate stanayati varṣiṣyati vai [chā.u. 7.11.1] iti śravaṇāt | sva-sambandhi-vṛṣṭi-gata-nīrādhipatitvena varuṇasya taḍitā sambandhaḥ prasiddhaḥ | varuṇād upari tu indra-prajāpatyor niveśaḥ | sthānāntarābhāvāt pāṭha-sāmarthyāc ca | tad evam arcir-ādi-prajāpaty-antā dvādaśa-parvā trayodaśa-parvā vā brahma-loka-paddhatir iti siddham ||3||

**rpc** : 7.15.55-56

**hds :** 7.15.55

—o)0(o—

### 4. ātivāhikādhikaraṇam

**|| 4.3.4 ||**

athācirādi-vicārāntaram arcirādayo vartma-cihnāny utārcir-ādi-vyaktaya āho svid viduṣāṁ gamayitāra iti sandehe vartma-cihnānīti tāvat prāptaṁ tac-cihna-sārūpyeṇa nirdeśāt | tathā hi lokā nirdiśanti purān nirgatya nadīṁ yāhi tato giriṁ tato ghoṣam iti | tat-tad-vyaktayo vā vācanikatvāt | evaṁ prāpte—

ātivāhikās tal-liṅgāt ||

ātivāhe puruṣottamena niyuktās te’rcir-ādayo devā bhavanti, na tu tāni tāś ceti pratipattavyam | kutaḥ ? tal-liṅgāt | ātivāhika-liṅgaṁ gantṝṇāṁ gamayitṛtvaṁ tasmāt, tat-puruṣo’mānavaḥ sa etān brahma gamayati ity ante śrutasya puruṣasya gamayitṛtvāvagamāt tat-sāhacaryād arcir-ādīnām api tan mantavyam ity arthaḥ ||4||

**rpc** : 6.1.30

**hds :** 6.1.30, 4.12.19-20

**|| 4.3.5 ||**

cihna-vyakti-pakṣayor asiddheś caivaṁ svīkāryam ity āha—

ubhaya-vyāmohāt tat-siddheḥ ||

rātry-ādiṣu mṛtasyāarādi-sambandhābhāvād arcir-ādīnām anavasthiter na mārga-cihnatvam | jaḍatvena netṛtvāyogāc ca na tat-tad-vyaktitvam ity ubhaya-pakṣa-vyāmohāt tasya śruti-siddheś ca teṣām ātivāhikatvam ity arthaḥ ||5||

**rpc** : 11.19.17, 11.14.15, 11.20.12

**hds :** 4.12.23-24

—o)0(o—

### 5. vaidyutādhikaraṇam

**|| 4.3.6 ||**

puruṣottamena prayukto’mānavaḥ puruṣo’rciḥ-paryantam āgatyopāsakān nayaty uta vidyut-paryantam iti saṁśaye bhū-paryantāgataiḥ pārṣadair ajāmilāder nayanād arciḥ-paryantam iti prāpte—

vaidyutenaiva tatas tac-chruteḥ ||

tato vidyut-prāpty-anantaraṁ vaidyutena vidyut-paryantāgatena tat-pārṣadena vidvān brahma prāpyate | kutaḥ ? tac-chruteḥ | candramaso vidyutaṁ tat-puruṣo’mānavaḥ sa etān brahma gamayati [chā.u. 4.15.5] iti tac-chravaṇāt | varuṇādīnāṁ tu tat-sahakāritvena tat siddham | eṣāṁ paddhatiḥ sādhāraṇī | ajāmilasya viśeṣatvāt tathātvam asādhāraṇam iti bodhyam ||6||

**rpc** : 6.3.17-18, 11.21.5, 11.19.17, 11.10.29, 10.9.11, 2.10.9, īśo. 16, *acintyāḥ khalu ye bhāvāḥ,* 2.6.34.

**hds :** 6.1.30

—o)0(o—

### 6. kāryādhikaraṇam

**|| 4.3.7 ||**

evaṁ gatim ākhyāya gamyaṁ vaktum āha—sa enān brahma gamayati[[2]](#footnote-3) [chā.u. 4.15.5] iti viṣaya-vākyam | tatra bādari-mataṁ tāvad ucyate—ayam amānavaḥ pumān param eva brahma gamayatīty uta kāryaṁ caturmukhākhyam iti vīkṣāyāṁ brahma-śabdasya parasminn eva mukhyatvāt tayordhvam ity amṛtatva-śravaṇāc ca param eveti prāpte—

kāryaṁ bādarir asya gaty-upapatteḥ ||

kāryam eva brahma gamayatīti bādarir manyate | kutaḥ ? asyeti | asya kāryasyaikadeśitvāt gatir upapadyate, na tu sarva-deśasya parasyeti bhāvaḥ ||7||

**rpc**, **hds :** 8.21.2-3

**|| 4.3.8 ||**

viśeṣitatvāc ca ||

prajāpateḥ sabhāṁ veśma prapadye [chā.u. 8.14.1] iti chāndogya-śrutyā viśeṣitatvāc ca kāryam eva gamayatīty arthaḥ ||8||

**rpc, hds :** 8.5.18

**|| 4.3.9 ||**

sāmīpyāt tu tad-vyapadeśaḥ ||

sa etya brahma-lokān gamayati, te teṣu brahma-lokeṣu parāḥ parāvato vasanti | teṣāṁ na punar-āvṛttiḥ [bṛ.ā.u 6.2.15] iti bṛhad-āraṇyake yo’yam apunar-āvṛtti-vyapadeśaḥ sa tu sāmīpyābhiprāyeṇa bhaviṣyati | vidvāṁsaḥ kārya brahma prāpya tena saha tad-avyavahitaṁ paraṁ brahma prāpnuvanti | tataḥ punar nāvartanta iti ||9||

**rpc** : 10.14.13, 2.6.22

**hds :** 4.24.29

—o)0(o—

7. kāryātyayādhikaraṇam

|| 4.3.1**0 ||**

kadety apekṣāyām āha—

kāryātyaye tad-adhyakṣeṇa sahātaḥ param abhidhānāt ||

kāryasya caturmukha-loka-paryantasyāṇḍasyātyaye vilaye sati tad-adhyakṣeṇa caturmukhena sahātaḥ kāryāt caturmukhāt paraṁ brahma prāpnoti | saha prāptau hetur abhīti | brahmavid āpnoti param ity upakramya so'śnute sarvān kāmān saha brahmaṇā [tai.u. 2.1.3] iti tad-ukter ity arthaḥ | atra brahmaṇā caturmukhena sahety arthaḥ ||10||

**rpc** : 3.32.6-10

**hds :** 3.32.8-9

|| 4.3.1**1 ||**

smṛteś ca ||

brahmaṇā saha te sarve samprāpte pratisañcare |

parasyānte kṛtātmānaḥ praviśanti paraṁ padam || iti smaraṇāc ca |

tathā ca arciṣam ity ādāv arcir-ādayaḥ sa-niṣṭhā hiraṇyagarbhaṁ prāpayanti iti bādari-muneḥ siddhāntaḥ ||11||

**rpc** : 3.32.8-10

**hds :** 3.32.10

|| 4.3.1**2 ||**

paraṁ jaiminir mukhyatvāt ||

param eva brahma tad-dhyātṛn sa gamayatīti jaiminir manyate | kutaḥ ? mukhyatvāt | brahma-śabdasya tad-abhidhāyakatvāt | na ca gaty-anupapattiḥ | sva-bhaktānāṁ sarvopādhi-vinivṛtti-pūrvaka-sva-padāpti-khyātaye bhagavatā yathā-gaty-anumananāt ||12||

**rpc** : 3.27.27-29

**hds :** 3.32.11, 3.32.29-31

|| 4.3.13 ||

darśanāc ca ||

dahara-vidyāyām atha ya eṣa samprasādo’smāc charīrāt samutthāya [chā.u. 8.12.3] ity ādi śrutam | eṣā gatiḥ para-brahma-karmikaiva | gantavyasya tasyāmṛtatvādi-dharma-darśanāt | gantuḥ svarūpābhiniṣpatti-darśanāt ca | na caivaṁ sarvaṁ kārya-brahma-pakṣe saṅgacchate | nāpi tasyaitat prakaraṇaṁ, kintu parasyaiveti | kāṭhake'pi śataṁ ca [ka.u. 2.3.16] ity ādinā gatiḥ paṭhitā | sāpi para-karmikaivāmṛtatva-śruter anyatra dharmād iti tasyaiva prakaraṇāt ca ||13||

**rpc** : 2.2.21

**hds :** 10.87.18

|| 4.3.1**4 ||**

kiṁ ca,

na ca kārye pratyabhisandhiḥ ||

pratipattir jñānam | abhisandhir icchā | na hi viduṣo jñāna-pūrvikā icchā kārya-brahma-viṣayāsti apumarthatvāt | api tu para-brahma-viṣayaiva | yad-viṣayā sā bhavet, tad eva prāptaṁ tat-kratu-nyāyāt | tathā vāmānavaḥ puruṣaḥ puruṣottamam eva tad-upāsakān nayatīti jaimineḥ siddhāntaḥ ||14||

**rpc** : 2.4.20

**hds :** 3.33.3

—o)0(o—

### 8. apratīkālambanādhikaraṇam

|| 4.3.1**5 ||**

atha sva-matam āha—

apratīkālambanān nayatīti bādarāyaṇa ubhayathādoṣāt tat-kratuś ca ||[[3]](#footnote-4)

nāmādy-upāsakāḥ pratīkālambanās tad-bhinnāḥ saniṣṭhādayo brahmopāsakā apratīkālambanās tān sarvān nayatīti bhagavān bādarāyaṇo manyate | kāryopāsakān vā nayatīty anyatara-niyamaṁ na svīkārtotīty arthaḥ | kutaḥ ? ubhyatheti | mata-dvaye'pi virodhād ity arthaḥ | ādye paraṁ jyotir ity ādi virodhaḥ | dvitīye tu pañcāgni-vidyāvatām arcir ādi gati virodhaḥ | tat-kratu-nyāyo[[4]](#footnote-5)'py etam arthaṁ darśayati, yathā kratur ity ādinā | nāmādi-pratīkopāsakānāṁ tu nārcir-ādinā para-prāptiḥ tat-kratu-virahāt | kintu śabda-śāstrādi-lakṣaṇa-nāmādiṣu svātantryādi-prāptir bhavati | sa yo nāma brahmety upāste yāvan nāmno gataḥ tatrāsya kāmacāraḥ [chā.u. 7.1.5] ity ādi chāndogya-vākyāt | pañcāgni-vidyāvatāṁ tena vartmanā satya-loka-prāptis tu svātmānusandhi-prabhāvāt | tad-upary-apīti nyāyena tal-loke teṣāṁ brahma-vidyā-siddheḥ | tad-vartmanā gatānām anāvṛtti-śrutiḥ saṅgatā ||15||

**rpc** : 3.32.12-15, 3.15.47, gītā 7.23, 9.25, 18.65, 4.11, bhā. 11.25.22, 10.129.15, unknoasyan (*ihāsane śuṣyatu me śarīraṁ tvag-asthi-māṁsaṁ vilayaṁ ca yāntu | aprāpya bodhiṁ* *bahu-kalpa-durlabhaṁ naivāsanāt kāyaḥ samuccaliṣyate* ||)

**hds :** 3.33.7-8

—o)0(o—

### 9. viśeṣādhikaraṇam

**|| 4.3.16 ||**

atha nirapekṣāṇāṁ keṣāṁcit svayaṁ bhagavataiva sva-pada-prāptir abhidhīyate |

etad dhi viṣṇoḥ paramaṁ padaṁ ye

nityodyuktāḥ saṁyajante na kāmān |

teṣām asau gopa-rūpaḥ prayatnāt

prakāśayed ātma-padaṁ tadaiva || [go.tā.u. 1.21]

oṁkāreṇāntaritaṁ ye japanti

govindasya pañca-padaṁ manum |

teṣām asau darśayed ātma-rūpaṁ

tasmān mumukṣur abhyasen nitya-śāntyai || [go.tā.u. 1.23] iti |

iha saṁśayaḥ | nirapekṣyā apy ātivāhikair eva paraṁ padaṁ viśanti svayaṁ bhagavatā veti | dvāv eva mārgāv ity ādau brahma-vidām arcir-ādi-gati-vinirṇayāt te’pi tair eva tad viśanti | śrutiś ca | bhagavato hetu-kartṛtvaṁ vivakṣaty aviruddham evaṁ prāpte bravīti—

**viśeṣaṁ ca darśayati ||**

brahma-vidām ātivāhikais tat-prāptir ity etat sāmānyam | ye khalu nirapekṣāḥ paramārtās teṣāṁ tu svayaṁ bhagavataiva tat-prāpti-vilambam asahiṣṇunā seti viśeṣo’sti | taṁ śrutir darśayati etad-viṣṇor ity ādinā |

ye tu sarvāṇi karmāṇi mayi saṁnyasya mat-parāḥ |

ananyenaiva yogena māṁ dhyāyanta upāsate ||

teṣām ahaṁ samuddhartā mṛtyu-saṁsāra-sāgarāt |

bhavāmi na cirāt pārtha mayy āveśita-cetasām || [gītā 12.6-7] iti smṛteś ca |

tadaiva teṣāṁ tanu-bhaṅgas tanu-yogaś ceti ca śabdāt | na cārcir ādi-nirapekṣā gatir nāstīti śakyaṁ vaditum |

nayāmi paramaṁ sthānam acirādi-gatiṁ vinā |

garuḍa-skandham āropya yatheccham anivāritaḥ || iti vārāha-vacanāt |

tasmād yathoktam eva suṣṭhu ||16||

**rpc** : 2.3.2-4; 4.12.19-20, 4.12.27

**hds :** 6.2.13, 9.4.65, 4.12.24

—o)0(o—

|| iti śrīmad-brahma-sūtra-bhāṣye caturthādhyasya tṛtīyaḥ pādaḥ ||

|| 4.3 ||

(4.4)

## caturthādhyāye, caturthaḥ pādaḥ

### 1. sampady āvirbhāvādhikaraṇam

|| 4.4.1 ||

**akaitave bhakti-save’nurajyan**

**svam eva yaḥ sevaka-sātkaroti |**

**tato’timodaṁ muditaḥ sa devaḥ**

**sadā cid-ānanda-tanur dhinotu ||**

asmin pāde muktānāṁ svarūpa-nirūpaṇa-pūrvakam aiśvarya-bhogādi nirūpyate | prajāpati-vākye śrūyate | evam evaiṣa samprasādo’smāt śarīrāt samutthāya paraṁ jyotir upasampadya svena rūpeṇābhiniṣpadyate sa uttamaḥ puruṣaḥ [chāndogya 8.12.3] iti | atra saṁśayaḥ—kiṁ devādirūpavat sādhyena rūpeṇa sambandhaḥ svarūpābhiniṣpattir uta svābhāvikasyāvirbhāva iti | kiṁ prāptam ? sādhyena rūpeṇa sambandha iti | abhiniṣpatti-vacanāt | anyathā tad-vacanaṁ vyarthaṁ syāt | mokṣa-śāstraṁ ca pumarthāvabodhi na bhavet | yadi svābhāvika-rūpa-sambandhas tan-niṣpattir ucyate | svābhāvikasya svarūpasya prāg api sataḥ pumarthāpratītiḥ | tasmāt sādhyena rūpeṇa sambandhaḥ seti prāpte—

sampady āvirbhāvaḥ svena-śabdāt ||

jñāna-vairāgya-niṣevitayā bhaktyā paraṁ jyotir upasampannasya jīvasyeha karma-bandha-vinirmukta-guṇāṣṭaka-viśiṣṭa-svarūpodaya-lakṣaṇo’vasthāna-viśeṣaḥ svarūpāvirbhāvaḥ kathyate | kutaḥ ? svena-śabdāt | sveneti svarūpa-viśeṣaṇād ity arthaḥ | āgantuka-rūpa-parigrahe’narthakaṁ tat syāt | asaty api tasmin tasya svakīya-rūpatva-siddheḥ | na cābhiniṣpatti-vacanaṁ vyartham | idam ekaṁ suniṣpannam ity ādiṣv āvirbhāve’pi tac-chabda-vīkṣaṇāt | na ca tasya pūrvaṁ sataḥ pumarthatvaṁ na pratītaṁ tādṛg-avasthāyāḥ pūrvam anudayāt | na cātropāya-vaiyarthyaṁ tad-udayārthatvena sārthakyāt | yat tu svaprakāśa-cin-mātrasyātmanaḥ paraṁ jyotir upasampannasya nivṛtta-nikhila-prakṛty-adhyāsa-duḥkhatayāvasthitis tan-niṣpattir ity āhus tatra—rasaṁ hy evāyaṁ labdhvānandī bhavati iti muktāvānandātiśaya-śravaṇāt ||1||

**rpc** : 2.10.6, 1.3.33-34, 10.14.26, 5.12.11

**hds**: 1.3.33-4, 10.87.38.

 —o)0(o—

### 2. muktādhikaraṇam

|| 4.4.2 ||

nanu paraṁ jyotir upasampannasya muktiḥ kasmād avagamyate, tatrāha—

muktaḥ pratijñānāt ||

svarūpābhiniṣpanno’yaṁ mukta eva | kutaḥ ? pratijñānāt | pūrvatra ya ātmeti prakṛtasya jīvasya etaṁ tv eva te bhūyo’nuvyākhyāsyāmi ity ādibhir jāgarādy-avasthā-traya-vinirmuktatayā priyāpriya-hetu-bhūta-karma-nirmita-śarīra-vinirmuktatayā ca vyākhyātuṁ prajāpatinā pratijñātatvāt | tasmāt karma-sambandha-tan-nirmita-śarīrādi-vinirmukta-svābhāvika-svarūpāvasthitir iha svarūpābhiniṣpattiḥ saiva muktir iti ||2||

**rpc** : 11.13.27, 11.13.32, 11.28.20

**hds:** 1.3.39

 —o)0(o—

### 3. ātmādhikaraṇam

**|| 4.4.3 ||**

paraṁ jyotir upasampatty uttarā tan-niṣpattir uktā | tatraiva vimarśāntaram | kim atrāditya-maṇḍalam eva taj-jyotir uta paraṁ brahmeti sandehe tan-maṇḍalam iti prāptam | tad vibhidya brahma-prāpteḥ śravaṇāt | arcir-ādike pathi yad āditya-loka-śabdenoktam | tatrāha—

ātmā prakaraṇāt ||

ātmaiva taj-jyotir na tv āditya-maṇḍalam | kutaḥ ? prakaraṇād iti | yadyapi jyotiḥ-śabdaḥ sādhāraṇas tathāpy eṣaḥ prastāvād ātmano’bhidhāyī | devo jānāti me mana ity atra yuṣmad-arthasyeva deva-śabdaḥ | ihātma-śabdo jñānānanda-rūpaṁ vibhu-vastu pratipādayati | atati prakāśate iti | atyate gamyate vimuktair iti | atati vyāpnoti ca vyutpattyā tasya siddheḥ | upaniṣac-chabdavad asyānekārtha-bodhakatvam | tac ca vastu puruṣākāram iti svīkāryam | sa uttamaḥ puruṣa iti vivaraṇāt | yad upasampannaṁ paraṁ jyotiḥ sa tūttamaḥ puruṣo harir iti tad arthaḥ ||3||

**rpc** : 11.28.34-35, 10.14.23, gītā 15.17

**hds:** 7.13.44, 6.16.9.

—o)0(o—

### 4. avibhāgādhikaraṇam

|| 4.4.4 ||

atha tatraivedaṁ vimṛśyate | saṁvyoma-purasthaṁ paraṁ jyotir-upasampanno muktas tat sālokyena tiṣṭhed uta tat-sāyujyeneti sandehe nṛpa-puraṁ praviṣṭasya loke tathā-sthiti-dṛṣṭes tat-sālokyeneti prāpte—

avibhāgena dṛṣṭatvāt ||

tad-upasampannaḥ so’vibhāgena tat-sāyujyenaiva tiṣṭhatīti mantavyam | kutaḥ ? dṛṣṭatvāt |

yathā nadyaḥ syandamānāḥ samudre

astaṁ gacchati nāma-rūpe vihāya |

tathā vidvān nāma-rūpād vimuktaḥ

parātparaṁ puruṣam upaiti divyam ||

iti muṇḍake [3.2.8] tathaiva sthiti-śravaṇāt | sāyujyaṁ kila sahayoga eva | ya evaṁ vidvān udagayane pramīyate devānām eva mahimānaṁ gatvād ity asya sāyujyaṁ gacchati ity ādi taittirīyakāt | sālokyādikaṁ tu tasyaiva prakāraḥ, na caivaṁ virahe’vyāptiḥ | tatrāpy antaḥ-sphūrtyā mahima-saṁyogena ca tat-sattvāt | na ca dṛṣṭāntena svarūpābhedaḥ śakyaḥ | nīre nīrāntarasyaikībhāva-vyavahāre’py antar-bhedasya sattvāt itarathā vṛddhy-ādy-anāpattiḥ ||4||

**rpc** : 11.29.34, 11.19.2, 6.16.63, 7.13.57, 6.16.9-10, 2.2.31, 3.29.13, ka.u. 2.1.15, mu.u. 3.2.8, skanda-purāṇa (*udake tūdakaṁ siktaṁ miśam eva yathā bhavet | na caitad eva bhavati yato vṛddhiḥ pradṛśyate || evam eva hi jīvo’pi tādātmyaṁ paramātmanā | prāpnoti nāsau bhavati svātantryadi viśeṣaṇāt ||)*

**hds:** 10.87.31

 —o)0(o—

5. brāhmādhikaraṇam

**|| 4.4.5 ||**

atha muktasya bhogān nirūpayiṣyatā tad-dhetu-bhūtaḥ satya-saṅkalpatvādi-guṇa-gaṇo divya-vigrahaś ca nirūpaṇīyaḥ | tatrādau guṇā nirūpyante | tathā hi paraṁ jyotir upasampannaḥ kenacit guṇa-gaṇena viśiṣṭa āvirbhavati uta cinmātra eva san kiṁ vobhayāvirodhāt ubhaya-vidha-svarūpaḥ sann iti viṣaye jaiminer mataṁ tāvad āha—

brāhmeṇa jaiminir upanyāsādibhyaḥ ||

brāhmeṇa brahmaṇā nirvṛttena apahatapāpmatvādinā satya-saṅkalpatvāntena guṇa-gaṇena viśiṣṭaḥ sann āvirbhavati | kutaḥ ? upeti | prajāpati-vākye tasya guṇa-gaṇasya jīve’py upanyāsāt | ādi-śabdāt tad-guṇa-prayuktā mukta-vyavahārā jakṣaṇa-krīḍanādayaḥ | tebhyas tena viśiṣṭaṁ mukta-svarūpam evāvirbhavatīti jaiminir manyate | smṛtiś caivam āha—yathā na hrīyate jyotsnā ity ādinā ||5||

**rpc** : 11.14.13

**hds:** 4.12.23, 4.7.31, 5.3.11

**|| 4.4.6 ||**

citi tan-mātreṇa tad-ātmakatvād ity auḍulomiḥ ||

brahma-jñānādi-pluṣṭāvidyo muktaś cid-rūpe brahmaṇy upasampannaś cin-mātreṇa āvirbhavati | kutaḥ ? tad iti | bṛhad-āraṇyake dvitīyasmin maitreyy-upākhyāne— sa yathā saindhava-ghano’nantaro’bāhyaḥ kṛtsno rasa-ghana evaṁ vā are’yam ātmānantaro’bāhyaḥ kṛtsnaḥ prajñāna-ghanaḥ [bṛ.ā.u 4.5.13] iti caitanya-mātratvenāvadhāraṇāt | ata eva nirguṇa-caitanyaṁ jīva-svarūpam ity avabudhyate | apahata-pāpmādayaḥ śabdās tv avidyātmakebhyo vikāra-sukhādibhyo dharmebhyas tasya vyāvṛttiṁ bodhayantaḥ kathañcit tatraiva neyā ity auḍulomir manyate ||6||

**rpc** : 4.28.62, 11.22.11, 3.32.23, 3.32.28, 3.32.26

**hds:** 7.2.22-24, 7.2.46-47

**|| 4.4.7 ||**

atha sva-matam āha—

evam apy upanyāsāt pūrva-bhāvād avirodhaṁ bādarāyaṇaḥ ||

evam api cin-mātra-svarūpatva-nirūpaṇe saty api tasmiṁs tasya guṇāṣṭakasyāvirodhaṁ bhagavān bādarāyaṇo manyate | kutaḥ ? upanyāsādeḥ | prajāpati-vākyaṁ tad-upanyāsāt pramānāt tasya pūrvasya jaiminy-uktasyāpi tatra sattvāt | śrutitvāviśeṣeṇobhayor vākyayoḥ sama-prāmāṇyād ubhaya-vidha-rūpatvaṁ muktasyeti siddhāntaḥ | atra prajñāna-ghana eveti śruter nirguṇa-cin-mātraṁ jīva-svarūpam ity artho bādarāyaṇasyābhimataḥ | evam apy avirodham ity ukteḥ | na caivam avadhāraṇa-bādhaḥ | sarvāṁcena jaḍa-vyāvṛtta-svaprakāśo’yam ātmeti tasmād vākyād eva suvyakteḥ | na cedṛśe’pi jīve vākyāntarāvagatasya tasya gāṣṭakasya sambandho virudhyate | yathā kārtsnyena rasa-ghane’pi saindhava-ghane dṛg-ādi-grāhyā rūpa-kāṭhinyādayo na virudhyerann iti | tasmād apahata-pāpmatvādinā guṇāṣṭakena vakṣyamāṇo jñāna-svarūpo jīva āvirbhavatīti ||7||

**rpc** : 11.15.31, 11.20.32-34, 5.12.13

**hds:** 5.12.1

 —o)0(o—

### 6. saṅkalpādhikaraṇam

**|| 4.4.8 ||**

atha muktasya satya-saṅkalpatvaṁ nirūpayati | chāndogye sa tatra paryeti jakṣan krīḍan ramamāṇaḥ strībhir vā yānair vā jñātibhir vā [chā.u. 8.5.13] iti śrūyate | tatra saṁśayaḥ—muktasya jñāty-ādi-prāptiḥ prayatnāntarād uta saṅkalpa-mātrād iti | loke rājādīnāṁ satya-saṅkalpatayoktānām api kārya-saṅkalpe prayantāntara-sāpekṣatva-darśanāt tat-sahitād eva saṅkalpāt tat-prāptir iti prāpte—

saṅkalpād eva tac chruteḥ ||

saṅkalpa-mātrād evāsya tat-prāptiḥ | kutaḥ ? tac-chruteḥ | sa yadi pitṛ-loka-kāmo bhavati saṅkalpād evāsya pitaraḥ samuttiṣṭhanti | tena pitṛ-lokena sampanno mahīyate [chā.u. 8.2.1] iti pūrvatra tan-mātrād eva tat-prāpti-śravaṇāt | itarathāvadhāraṇasya bādhaḥ | prajñāna-ghana evety atra dharmāvedakāt vākyāntarāt tasya vayvasthāpanam | na ca tadvat sāpekṣatvāvedakaṁ vākyāntaraṁ paśyāmaḥ | eṣā sva-sukhaiśvarya-pradhānā muktiḥ sevā-rasāsvāda-lubdhair nāpekṣyeti tad dheyatva-vacanāny upapadyerann iti ||8||

**rpc** : gītā 6.22

**hds:** 2.2.22, 3.25.37, 3.23.42, 3.23.46

 —o)0(o—

### 7. ananyādhipaty-adhikaraṇam

**|| 4.4.9 ||**

atha satya-saṅkalpasya muktasya puruṣottamaikāśrayatvaṁ darśayati | muktaḥ puruṣottamād anyena niyamyo na veti sandehe tad anyena niyamyaḥ syāt para-sadma-gatatvāt rāja-sadma-gatavad iti prāpte—

ata eva cānanyādhipatiḥ ||

ataḥ puruṣottamānugrahāvirbhāvāt satya-saṅkalpatvād eva hetor mukto’nanyādhipatiś ca bhavati | nāsty anyaḥ puruṣottamād adhipatir yasya saḥ | tad ekāśrayaḥ san dīvyatīti | itarathā saṁsāra-viśeṣāpattiḥ syāt | asya satya-saṅkalpatvaṁ svātma-bhūtam api puruṣottamopāsanād āvribhūtam ato’sau tam evānantānandaṁ svāśrita-vatsalam anukampayan pramodate | sa ca muktam ānandayatīti vivakṣyati darśayataś caivam ity ādinā | tad-aṁśo jīvas tasya kartṛtva-bhoktṛtve tasmād eveti prāk pradarśitam | ataḥ satya-saṅkalpād eva mukto’nanyādhipatir nāsty anyo’dhipatir asyeti vidhi-niṣedha-yogyo bhavati | tad-yogyatve tu satya-saṅkalpatvaṁ vihanyetety eke ||9||

**rpc** : 7.10.6

**hds:** 11.5.41-42

**|| 4.4.10 ||**

atha muktasya divya-vigraha-yogaṁ darśayati | tatraiva saṁśayaḥ—paraṁ jyotir upasampannasya muktasya vigrahādikam asty uta nāsti, āho svit yatheccham asti ca nāsti ceti | tatra tāvat bādari-matam āha—

abhāve badarir āha hy evam ||

muktasya vigrahādy-abhāv bādarir manyate | vigrahādikaṁ khalu adṛṣṭa-sṛṣṭam | tadānīm adṛṣṭābhāvāt tan na sambhavet | kutaḥ ? āha hy evam | hi yasmāc chāndogya-śrutir evam āha—na vai sa-śarīrasya sataḥ priyāpriyayor apahatir asty aśarīraṁ vāva santaṁ na priyāpriye spṛśataḥ [chā.u. 8.12.1] iti vigrahādi-yoge duḥkhasyāparihāryavam uktvā, asmāc charīrāt samutthāya [chā.u. 8.12.3] ity ādinā tasya tatrāvigrahatvam ucyate | dehendriyāsuhīnānāṁ vaikuṇṭha-pura-vāsinām [bhā.pu. 7.1.34] iti smṛteś ca ||10||

**rpc** : 2.2.31

**hds:** 7.1.34

**|| 4.4.11 ||**

bhāvaṁ jaiminir vikalpāmananāt ||

muktasya vigrahādi-bhāvaṁ jaiminr manyate | kutaḥ ? vikalpeti | sa ekadhā bhavati tridhā bhavati pañcadhā saptadhā navadhā caiva punaś caikādaśaḥ smṛtaḥ śataṁ ca daśa caikaś ca sahasrāṇi ca viṁśatiḥ [chā.u. 7.26.2] iti bhūma-vidyāyāṁ tasya vividha-kalpa-śravaṇāt | na hi vividha-vigrahatām antarā bahutvam aṇu-parimāṇasya tasyāñjasam avakalpyeta | na caitad avāstavam iti śakyaṁ śaṅkituṁ mokṣa-prakaraṇasthatvāt | evaṁ satyaṁ śarīram iti tv adṛṣṭa-vigrahādy-abhāva-param | vakṣyamāṇa-smṛteś ca ||11||

**rpc** : 9.6.52

**hds:** 3.15.14-15

**|| 4.4.12 ||**

atha sva-matam āha—

dvādaśāhavad ubhaya-vidhaṁ bādarāyaṇo’taḥ ||

ataḥ satya-saṅkalpatvād eva hetor ubhaya-vidhaṁ muktaṁ bhagavān bādarāyaṇo manyate ubhaya-vidha-vākya-darśanāt | tam avigrahaṁ sa-vigrahaṁ ca svīkarotīty arthaḥ | dvādaśāhavat | tathā dvādaśāhasya yajamānecchayāneka-yajamānakatve satratvam eka-yajamānakatve’hīnatvaṁ ca na virudhyate | tathā svecchayāvigrahatvaṁ sa-vigrahatvaṁ ca muktasyety arthaḥ |

idam atra tattvam—muktāḥ khalu brahma-vidyayā saṁchinna-pidhānāḥ satya-saṅkalpāś ca bhavanti | teṣu ye vigrahādi-lipsavas te saṅkalpād eva tadvantaḥ syuḥ | sa ekadhety ādi śruteḥ | ye tu na tādṛśās te kila na tadvantaḥ | aśarīraṁ vāvety ādi śruteḥ | ye brāhmaṇa-vapuṣā nityaṁ brahmānuvṛttim icchanti, teṣāṁ tu tac-cic-chakti-mayaṁ tad āvirbhavatīti kil nityaṁ tadvantas tad anuvartanta iti mantavyam | bṛhad-āraṇyake— yatra tv asya sarvam ātmaivābhūt | tat kena kaṁ paśyet [bṛ.ā.u 4.5.15] ity-ādi-śravaṇāt | sa vā eṣa brahma-niṣṭha idaṁ śarīraṁ martyam atisṛjya brahmābhisampadya brahmaṇā paśyati brahmaṇā śrṇoti brahmaṇaivedaṁ sarvam anubhavati iti madhyandināyana-śruteś ca | vasanti yatra puruṣāḥ sarve vaikuṇṭha-mūrtayaḥ [bhā.pu. 3.15.14] iti smṛteś ca | āsādhana-samayād eva saṅkalpo bodhyaḥ | yathā-kratu-śruteḥ—gacchāmi viṣṇu-pādābhyāṁ viṣṇu-dṛṣṭyānudarśanam ity ādau pūrva-smaraṇāt | muktasyaitad bhaviṣyati ity evaṁ smṛteś ca ||12||

**rpc** : 3.15.14, 2.9.11-12, 7.1.34

**hds:** 3.15.12-16

**|| 4.4.13 ||**

bhoga-hetavo dharmā divya-deha-yogāś ca nirūpitāḥ | bhogaś ca so’śnute sarvān kāmān [tai.u. 2.1.1] ity-ādi-śruti-siddhaḥ | sa cobhayathāpi syād iti vaktuṁ prārambhaḥ | tatraivaṁ saṁśayaḥ—muktasya bhogaḥ sambhaven na veti | dehendriyādi-virahāt na sambhavet yady ayaṁ yogī mantavyas tadāpy ānanda-pūrṇasya tasya tat-tṛṣṇānudayāt, na sa yukta iti prāpte—

tanv-abhāve sandhyavad-upapatteḥ ||

na ca vigraha-bhāve bhogāsambhavaḥ | tatra sandhyavat tasyopapatteḥ | sandhyaṁ svapnaḥ | tatra yathā tanuṁ vināpi bhoga evam api sa ucyate ||13||

**rpc** : 7.10.11, 11.22.56 (= 11.28.13)

**hds:** 3.25.34

**|| 4.4.14 ||**

sa-vigrahatve tu puṣkala-bhoga ity āha—

bhāve jāgradvat ||

bhāve vigraha-sattve jāgradvad bhogaḥ | pūrva-pakṣas tu bhoktavyasya rasāder bhagavat-prasādatvena spṛhaṇīyatvād eva na yuktaḥ | tṛptasyāpi harer bhaktecchayā bhogecchādayaḥ | muktasya tu tat-prasāde bhogye bhaktyaiva spṛhādaya iti bodhyam ||14||

**rpc** : 7.10.49, 10.9.13-14

**hds:** 3.25.35-36

 —o)0(o—

9. pradīpādhikaraṇam

|| 4.4.15 ||

atha muktasya sārvajñyaṁ prakāśayati—na paśyo mṛtyuṁ paśyati na rogaṁ nota duḥkhitāṁ sarvaṁ ha paśyaḥ paśyati sarvam āpnoti sarvaśaḥ [chā.u. 7.26.2] iti chāndogye sarva-vastu-viṣayakaṁ jñānaṁ muktasyoktam | tad yujyate na veti saṁśaye prājñenātmanety-ādi-śravaṇān na yuktam iti prāptau—

**pradīpavad āveśas tathā hi darśayati |**

pradīpasya yathā prabhayāneka-deśāveśas tadvat prasṛtayā prajñayānekārthāveśo muktasya bhavati | tathā hi śvetāśvataroktā śrutir darśayati—prajñā ca tasmāt prasṛtā purāṇī [śve.u. 4.18] iti | tasmād īśān nimittāt jīvasya purāṇī prajñā prasṛtā bhavatīty arthaḥ ||15||

**rpc** : 10.16.46

**hds:** 3.25.37, 1.1.1 (*tene brahma hṛdā…*), 10.87.24

|| 4.4.16 ||

nanu muktau sārvajñyaṁ na yuktam | prājñenātmaneti śrutyā tatra viśeṣa-jñāna-pratiṣedhād iti cet, tatrāha—

**svāpyaya-sampatyor anyatarāpekṣyam āviṣkṛtaṁ hi |**

naitad vākyaṁ muktasya viśeṣa-jñānaṁ vārayitum alam | yat svāpyaya-sampattyor anyatarāpekṣyaṁ tat | svāpyayaḥ suṣuptiḥ sampattis tūtkrāntiḥ | chāndogye—svam apīto bhavati tasmād enaṁ svapitīty ācakṣate [chā.u. 6.8.1], vāṅ manasi sampadyate [chā.u. 6.15.1] iti ca śravaṇāt | hi yataḥ | śrutyaiva svāpotkramayor jīvasya niḥsaṅgatvam āviṣkṛtaṁ muktau sārvajñyaṁ ca | tatraiva nāha khalv ayam evaṁ sa pratyātmānaṁ jānāty ayam aham samīti no evam āni bhūtāni vināśam ivāpīto bhavati | nāham atra bhogyaṁ paśyāmi iti svāpe niḥsaṁjñatvam uktvā tatraiva vākye muktam adhikṛtya, sa vā eṣa etena daivena cakṣuṣā manasaitān kāmān paśyan ramate ya ete brahma-loke [chā.u. 8.12.5] iti tasya sārvajñyam uktam | utkrame niḥsaṁjñatvantyebhyo bhūtebhyaḥ samutthāya tāny evānuvinaśyati ity abhihitam | vinaśyati na paśyatīty arthaḥ | tathā ca muktaḥ sarvajño bhavatīti ||16||

**rpc** : 3.29.13, 11.20.34, 11.25.35-36, 11.29.6, 1.7.11, 8.3.18

**hds:** 2.2.31, 11.28.31

 —o)0(o—

10. jagad-vyāpāra-varjādhikaraṇam

|| 4.4.17 ||

atha ya ihātmānam anuvidya vrajanty etāṁś ca satya-kāmāṁs teṣāṁ sarveṣu lokeṣu kāma-cāro bhavati [chā.u. 8.1.6] sa yadi pitṛ-loka-kāmo bhavati [chā.u. 8.2.1] ity ādi śrutaṁ tatraiva | iha bhavati saṁśayaḥ | mukto jagat-kartā syān na veti | parama-sāmyāpteḥ satya-saṅkalpanāyāś cokteḥ syād iti prāpte—

jagad-vyāpāra-varjaṁ prakaraṇād asannihitatvāt ||

sa yadīty ādy-avagato mukta-sargo yato vā imāni ity ādy-avagataṁ nikhila-cid-acit-sṛṣṭi-sthiti-niyamana-rūpaṁ brahmaikāntaṁ jagad-vyāpāraṁ vihāya bodhyam | kutaḥ ? preti | yato vā ity ādeḥ brahmaiva prakṛtya pāṭhāt | na cānukarṣaṇākarṣaṇābhyāṁ muktasya tat-prāptir ity āha asann iti | muktasya tat-sānidhyābhāvān na tābhyāṁ sety arthaḥ | itarathā janmādy asya yataḥ [ve.sū. 1.1.1] iti brahmatva-lakṣaṇaṁ na brūyāt | anekeśvaratā cāniṣṭāpadyeta tasmān na mukto jagad-vyāpārīti ||17||

**rpc** : 11.15.15, 2.5.11, 2.6.31, 2.6.15

**hds:** 1.1.1

**|| 4.4.18 ||**

nanu sarve’smai devā balim āvahanti [tai.u. 1.5.3] ity ādi taittirīyake sa svarāḍ bhavati tasya sarveṣu lokeṣu kāma-cāro bhavati [chā.u. 7.25.2] iti chāndogye ca sarva-devārādhyatvād aiśvaryasyopadeśāt muktas tādṛśaḥ syād iti cet tatrāha—

pratyakṣopadeśād iti cen, na, adhikārika-maṇḍalasyokteḥ ||

pratyakṣeṇa śrutyaiva muktasya jagad-vyāpāroktes tasya tad-varjanaṁ na yuktam iti cen na | kutaḥ ? ādhikāriketi | caturmukhādayo hy ādhikārikās teṣāṁ maṇḍalāni lokās tat-sthā bhogāḥ pareśānugṛhītasya muktasya bhavantīti tathocyate | yathā kumāra-nāradādes teṣv apratihatā gatis tat-svāmi-sat-kāraś ca smaryate | tathā ca tad-vibhūti-bhūtān kāryāntara-gatān bhogān muktas tad-anugrahād bhajatīti tatra tatrābhidhānāt na tad-vyāpārī saḥ ||18||

**rpc** : 11.2.23

**hds:** 10.87.28

|| 4.4.19 ||

nanu muktaś cet kāryāntara-gatān bhogān bhuṅkte tarhi saṁsārito na viśeṣas teṣāṁ vināśitvād iti cet, tatrāha—

vikāra-varti ca tathā hi sthitim āha ||

vikāre prapañce janmādi-ṣaṭke vā na vartate iti vikārāvarti niravadyaṁ brahma-svarūpaṁ tad-guṇa-bhūtaṁ tad-dhāmādikaṁ ca | tat-tad-viṣayayā vidyayā tat-tad-āvṛtti-parikṣayān muktas tad anubhavaṁs tiṣṭhatīti na kiñcid ūnam | hi yataḥ kaṭha-śrutir muktasya tathā sthitim āha—

puram ekādaśa dvāram ajasyāvakra-cetasaḥ |

anuṣṭhāya na śocati vimuktaś ca vimucyate || [ka.u. 2.2.1] iti |

svarūpāvarikayā vṛttyā vimukto vidvān guṇāvarikayā tayā vimucyate ity arthaḥ | tathā ca dvividhāvṛtti-vimuktas tat sākṣātkṛtya tiṣṭhatīty akṣaya-pumartha-bhāk sa iti | iyam āvṛttir megha-māleva jīva-dṛṣṭi-gataiva bodhyā, na tu brahma-gatā |

vilajjamānayā yasya sthātum īkṣā-pathe’muyā |

vimohitā vikatthante mamāham iti durdhiyaḥ || [bhā.pu. 2.5.13] iti smaraṇāt |

na hi megha-mālayā ravir ivāvriyate ||19||

**rpc** : 2.5.13, 11.2.33, 11.2.35, 3.15.14-16

**hds:** 2.5.11-13

 —o)0(o—

**|| 4.4.20 ||**

nanu satya-saṅkalpādi-guṇaka-cidānanda-svarūpa-jīva-sākṣātkārasya pumarthatvād alaṁ brahma-sākṣātkāra-prayāseneti cet, tatrāha—

darśayataś caivaṁ pratyakṣānumāne ||

yadyapi mukto jīvas tādṛśas tathāpy ātmanāsau nānantānanda-śālī bhavati, tasyāṇutvāt | kintu brahmaṇaiva tasyāparimitānandatvād iti śruti-smṛtī darśayataḥ | rasaṁ hy evāyaṁ labdhvānandī bhavati [tai.u. 2.6.1] iti śrutiḥ | bhūmni matv-arthīyaḥ |

brahmaṇo hi pratiṣṭhāham amṛtasyāvyayasya ca |

śāśvatasya ca dharmasya sukhasyaikāntikasya ca || [gītā 14.27] iti smṛtiś ca |

alpa-dhano hi mahā-dhanam āśritya sampanno bhavatīti yuktiś ca śabdāt ||20||

**rpc** : 2.9.32, 11.29.5, 10.80.11, 10.48.26, 8.12.6, 11.14.16, 9.19.15, 11.14.13, 11.14.17

**hds:** 1.1.3, 10.2.32

 —o)0(o—

|| 4.4.21 ||

nanu nirañjanaḥ paramaṁ sāmyam upaiti [mu.u. 3.1.3] iti śravaṇād ātmanaiva muktas tādṛśaḥ syāt | tataḥ kim īśvareṇa ? aṇutvaṁ tu tasya buddhi-gataṁ kvacid upacaritam iti cet, tatrāha—

bhoga-mātra-sāmya-liṅgāc ca ||

ca-śabdo'vadhāraṇe | maṇḍūka-plutyā pūrvato nety anuvartate | so'śnute sarvān kāmān saha brahmaṇā vipaścitā [tai.u. 2.1] iti muktasya bhoga-mātre bhagavat-sāmya-vacanāt, liṅgād eva svarūpa-sāmyaṁ vākyārtho na bhavatīty arthaḥ | codyantu prāk parihṛtam | anena svarūpa-nirṇayāntya-sūtreṇa jīva-brahmaṇor bhoga-mātreṇaiva sāmyaṁ bruvan śāstra-kṛttayoḥ svarūpa-sāmarthya-kṛtaṁ vailakṣaṇyaṁ vāstavam ity upādiśat ||21||

**rpc** : 6.9.42

**hds:** 8.12.10-11, 3.25.3

 —o)0(o—

### 11. anāvṛtty-adhikaraṇam

**|| 4.4.22 ||**

atha muktasya sārvadikaṁ bhagavat-saṇnidhyaṁ vaktum ārambhaḥ | atra bhagaval-loka-prāpti-vākyāni viṣayaḥ | tatraivaṁ saṁśayaḥ—tat-prāpti-lakṣaṇā muktiḥ kṣayyā syād akṣayyā veti | lokatvāviśeṣāt svargād iva tasmāt pāta-sambhavāt kṣayyā syād iti prāpte—

anāvṛttiḥ śabdāt anāvṛttiḥ śabdāt ||

bhagavad-upāsanayā tad-avagati-pūrvayā tal-lokaṁ gatasya na tasmād āvṛttir bhavati | kutaḥ ? śabdāt | etena pratipadyamānā imaṁ mānavam āvataṁ nāvartante, sa khalv evaṁ vartayan yāvad āyuṣaṁ brahma-lokam abhisampadyate, na ca punar āvartate iti śruteḥ |

mām upetya punar-janma duḥkhālayam aśāśvatam |

nāpnuvanti mahātmānaḥ saṁsiddhiṁ paramāṁ gatāḥ ||

ā brahma-bhuvanāl lokāḥ punar-āvartino’rjuna |

mām upetya tu kaunteya punar-janma na vidyate || [gītā 8.15-16] iti smṛteś ca |

na ca sarveśvaraḥ śrī-hariḥ svādhīnam uktaṁ sva-lokāt kadācit pātayitum icchet mukto vā kadācit taṁ jihāsed iti śakyaṁ śaṅkitum | priyo hi jñānino’tyartham ahaṁ sa ca mama priyaḥ [gītā 7.17], sādhavo hṛdayaṁ mahyaṁ sādhūnāṁ hṛdayaṁ tv aham [bhā.pu. 9.4.64] ity ādiṣu dvayor mithaḥ snehātiśayābhidhānāt |

ye dārāgāra-putrāptān prāṇān vittam imaṁ param |

hitvā māṁ śaraṇaṁ yātāḥ kathaṁ tāṁs tyaktum utsahe || [bhā.pu. 9.4.65]

dhautātmā puruṣaḥ kṛṣṇa-pāda-mūlaṁ na muñcati |

mukta-sarva-parikleśaḥ pānthaḥ sva-śaraṇaṁ yathā || [bhā.pu. 2.8.6]

ity ādiṣu bhajad-atyāga-saṅkalpa-bhajanīyaika-saṁrati-smaraṇāt nirdoṣāc ca | etad uktaṁ bhavati | satya-vāk satya-saṅkalpaḥ svāśrita-vātsalya-vāridhiḥ sarveśvaraḥ sva-bhaktānāṁ sva-nimitta-parityakta-sarva-viṣayāṇāṁ sva-vaimukhya-karīm avidyāṁ nirdhūya tān atipriyān nijāṁśān svāntikam upānīya kadācid api na jihāsati | jīvaś ca sukhaikānveṣī sukhābhāsāya tuccheṣu teṣv anurajyan vyatītāsaṅkheyajanur bhāgya-viśeṣopalabdhān sad-guru-prasādāt vidita-nijāṁśi-svarūpas tad-itara-nispṛhas tad-anuvṛtti-pariśuddhas te tama anantānanda-cit-svarūpaṁ prasāābhimukhaṁ suhṛttamaṁ nija-svāminaṁ prāpya kadācid api tad-vicyutiṁ necchatīti śāstrād evādhigatam ataḥ śāstraika-śaraṇais tathaiva tat-tad-āstheyam iti | sūtrabhyāsaḥ śāstra-samāpti-dyotanārthaḥ ||22||

**rpc** : 3.27.28-29, 10.84.32, 10.88.26, 3.25.35\*

**hds:** 2.8.6, 9.4.64-65

 —o)0(o—

samuddhṛtya yo duḥkha-paṅkāt samuktān

nayaty acyutaś cit-sukhe dhāmni nitye |

priyān gāḍha-rāgāt tilārdhaṁ vimoktuṁ

na cecchatv asāv eva sujñair niṣevyaḥ ||

śrīmad-govinda-padāravinda-makaranda-lubdha-cetobhiḥ |

govinda-bhāṣyam etat pāṭhyaṁ śapatho’rpito’nyebhyaḥ ||

vidyā-rūpaṁ bhūṣaṇaṁ me pradāya khyātiṁ

ninye tena yo mām udāraḥ |

śrī-govindaḥ svapna-nirdiṣṭa-bhāṣyo

rādhā-bandhur bandhurāṅgaḥ sa jīyāt ||

iti śrīmad-govinda-bhāṣye brahma-sūtra-vyākhyāne caturthādhyāyasya caturthaḥ pādaḥ ||

|| sampūrṇam idaṁ vedānta-darśanam ||

1. One of those scriptures only known through citations in Madhva’s writings. The reference here is provided by Vasu. [↑](#footnote-ref-2)
2. *sa etān gamayati* in text. [↑](#footnote-ref-3)
3. This reading is found in Shankara and Vallabha. Ramanuja, Madhva and Baladeva read *apratīkālambanān nayatīti bādarāyaṇa ubhayadhā ca doṣāt tat-kratuś ca* . [↑](#footnote-ref-4)
4. Vide. Chāndogya 3.14.1. [↑](#footnote-ref-5)